text:
Tíðindaskriv frá Svimjisambandi Føroya
Á triðja degi av evropeisku meistarastevnuni í kappsvimjing megnaði Pál Joensen tað sum vit bara tordu at droyma um, at vinna heiðursmerki eisini sum senior. Tíðin 14:56.90 er nýtt norðurlendskt seniormet, og triðbesta tíð í heiminum í ár.
Alt var á gosi við hylin í Budapest, av at síggja tann máta sum føroyingurin taklaði uppgávuna. Søgurnar eru mangar, men til dømis sat sjálvur Vladimir Salnikov og heppaði algoystur upp á Pál, sum í 80-unum vann millum annað tvífalt OL gull á 1500 metra teininum, og sum var fyrsti maður undir 15 minuttir í 1500 metra frísvimjing á langgeil.
Eftir kappingina kom gud og hvør maður yvir til serliga Jón Bjarnason og Jon Hestoy, at ynskja til lukku og siga hvussu imponeraði tey vóru. Russar høvdu tulk við til at fáa sagt hvussu flott hetta var, og fraklendingar vóru skjótir at siga at Pál hevði vunnið kappingina, hevði tað ikki verið fyri Pizzetti.
Tí tað sum hendi var jú, at Pál legði hart út og helt høga ferð allan vegin, til at royna at slíta hinar upp. Fyrstu ferð í finalu á evropeisku seniorkappingini á langgeil, og bara annar tannáringur í riðlinum. Tað helt eisini langt, og slepti meginpartin av riðlinum langt afturum, men tíverri ikki heilt til at sleppa av við italska Pizzetti og franska Rouault.
Miðskeiðis í kappingini roynir Pizzetti so at taka tað aftur sum Pál var komin framum, og fekk eisini minkað munin til bara nakrar kroppslongdir eina løtu. Hann orkaði ikki hetta tempo allan vegin, men hevði roynda Rouault á sleip á alduni hjá sær, sum so kundi leggja á tá ið Pizzetti misti takið.
Franski Sebastien Rouault hevði ein fantastiskan síðsta 200 metur, sum gjørdi at hann ikki bara tók Pál aftur, men eisini legði seg nakrar kroppslongdir framum. Pál bíðaði sum ætlað til síðstu 50 metrar við at seta beinsparkið inn, og svam eisini teir síðstu 50 metrarnar skjótast av øllum, men tá var munurin tíverri ov stórur til at kunna taka gullið.
Men øll eru samd um at tað var Pál sum skapti kappingina, íroknað venjarin hjá Rouault. Øll eru samd um at hetta var ein tann harðasti mátin sum man yvirhøvur kundi velja at loysa uppgávuna uppá, og lønin varð tíbetur eisini eitt fantastiska flott silvurheiðursmerki.
Týski Paul Biedermann steðgaði eina góða løtu hjá Pál at tosa, tá ið Pál lá á briksini og fekk massagu eftir kappingina. Hann vann sum kunnugt gull í 200 og 400 frí á heimsmeistarastevnuni í Rom í fjør, har hann sum kunnugt morlaði Michael Phelps í teimum 200. Og hann vann gull í 200 nú beint eftir at Pál hevði svomið.
Danir hava verið og ynskt til lukku, og eisini fraklendingar, týskarar, norðmenn, sviar, íslendarar og øll møgulig. Mantran er “courage”, at tora at leggja út upp á handan mátan, og so klára at halda tempo allan vegin. Eingin man ivast í at Pál kann meira, og eingin kann ivast í at Pál er ein av teimum sum yvirlivdi tapið av superdraktum.
Nú hósmorgun skal Pál svimja innleiðandi 800 metra frísvimjing, og Pauli Ø. Mohr innleiðandi 100 metra frísvimjing. Málið hjá Pál er sjálvsagt at koma í finalu aftur; men uppgávan verður hørð, nú ein rúgva av frískum monnum koma upp í kappingina sum ikki svomu 1500. Pauli fer fyrst og fremst eftir persónligum meti, og kanska eftir metinum hjá Pál á 53.55 sekund.
Vegna Svimjisamband Føroya
Rókur í Jákupsstovu
Budapest


c: text/html

text:
Fjúrtinda árið á rað verður skipað fyri kirkjurenning í Suðurstreymoy jólaaftan.
Tað er Hvirlan, ið skipar fyri, og byrjað verður á Tórsbreyt kl. 10.00 við at fólk flokka seg til ymsu ruturnar. Fýra leiðir eru at velja ímillum:
- 2,5 km – lættur túrur niðan í Hoyvíkar kirkju og oman aftur.
- 7,5 km – har runnið verður fram við nøkrum kirkjum í býnum.
- 11,5 km – runnið verður fram við øllum kirkjum í býnum.
- 30,0 km – tann drúgvi túrurin við øllum kirkjum í Suðurstreymoy á skránni (vanligt er at vera aftur í Havn um 12.30-13.00, men til ber eisini at renna til Kirkjubøar og fáa skjúts heim aftur)
Ruturnar eru at síggja her.
Eins og undanfarin ár eru øll hjartaliga vælkomin við – eisini útisetar og tey, ið bara hava hug at renna ein stuttan túr og fáa fríska luft. Flestu árini hevur luttakara talið ligi millum 60 og 80, eisini tá veðrið hevur verði ein eyka avbjóðing.
Tiltakið er ókeypis og uttan tilmelding. Hvirlan vil í ár stuðla “Í menniskjum góður tokki”, og tí ber til hjá teimum, ið luttaka at lata pening ‘í talvuna’ ella flyta á kontu 9181-166.834.1 og viðmerkja Kirkjurenning. Peningurin fer óskerdur til “Í menniskjum góður tokki”.

robotstxt: allowed

filter: keep


text:
Nevndin
Á aðalfundi 21. juni 2017 vórðu hesi fólk vald í nevndina:
Maibritt Johannesen, forkvinna
mj@inni.fo, tlf. 548904
Ussa Hansen, næstforkvinna
ussa@email.fo, tlf. 218990
Dánial Jakobsen, kassameistari
jakobsendanial@gmail.com, tlf. 712884
Eyðfinn Guttesen, skrivari
eydfinn@articon.fo, tlf. 216132
Salua Manai, nevndarlimur
salua@torshavn.fo, tlf. 282119
SAMSKIPARI
Eyðun Mortensen
emorte2@gmail.com, tlf. 288401
Kunning
Stuðlar
Fylgið okkum
Kyndil
Kyndil varð stovnað 10. mars í 1956.
Felagið hevur vunnið 30 meistaraheitir í bestu mansdeildini og seks í bestu kvinnudeildini. Í 2014 vunnu kvinnurnar greipuna og menninir steypakappingina.
Í yngru deildunum hevur felagið vunnið hópin av FM-heitum og steypafinalum. Tilsamans hevur Kyndil vunnið 41 steyp bara síðan 2010. Tað er met.
Felagið leggur hvørt ár dent á at hava dugnaligar venjarar, ið læra spælararnar at spæla góðan hondbólt.
Vilt tú royna teg, so kom í Kyndil! Her ganga vinnaraandi, lærdómur og samanhald hond í hond!


text:
Silvurstoytt títt fagra hár
Leyslig týðing av Tak for gode som for onde år hjá Siegfried Pedersen. Týddur í 2009.
Lag: Tak for gode som for onde år
Brátt man lívsins kvøldarklokka sláa fyri síðstu ferð,
løtur renna gjøgnum minni, kámast burtur okkar verð.
Gingu leiðir saman tú og eg, ongantíð tú frá mær veik,
veit mær frið á ellisdøgum, vakran eins og vársins leik.
Takk eg sigi fyri góðu ár. Silvurstoytt títt fagra hár,
bleiktrar um tín vakra vanga. Lívssól fer um Vesturvál.
Silvurstoyttar føgru purlur, foyrut smíl um varrar fer,
eymt eg kyssi mjúku kinnar, sum eg kysti fyrstu ferð.
Tey, ið elska kært og heilt sum vit, liva altíð fræls og glað,
ljómar enn í mínum oyrum okkar fyrsta kærleikslag.
Heitt og ungt títt hjarta bankar, dragandi er enn títt smíl,
minnir meg á vársins leikir, sum ein sólja í apríl.
Sjálvt um rukkur merkja snýðið títt, eru vit enn líka góð,
set títt hár við gulum blómum, gloym at tað er hvítt sum snjó.
Blómur følna, eikir hoykna, reyði kinn tín blikna man,
kærleikin ei verður eldri, lív og deyða valdar hann.
Lat bert flykrur falla tættar nú, lat bert vindin koma við,
vøkur eins og vársins blóma situr tú við mína lið.
if09nov


text:
Løgreglan gjørdi í nátt ferðslukanningar í í Eysturoynni og Norðoyggjum, og sigast má, at tað tað vísti seg at verða neyðugt.
- Ein ungur maður varð steðgaður. Hann koyrdi 129 km/t og hann var ávirkaður, sigur vaktleiðarin á løgreglustøðini.
Ungi maðurin varð steðgaður av løgregluni tí at hann hann koyrdi 129 km/t har tað er loyvt at koyra 80 km/t. Løgreglan fekk eisini illgruna um at maðurin var ávirkaður av rúsevnum.
Bilførarin verður nú noyddur at taka koyrikortið av nýggjum innan tríggjar mánaðir. Um ikki, missir hann tað. Hann verður eisini skuldsettur fyri at koyra ávirkaður.


text:
Niels Petersen
12.02.2017 - 18:24
Ítróttur > Ítróttur > Fótbóltur
Leygardagin varð ein søguligur fótbóltsdystur spældur við Stórá í Trongisvági. Talan var um venjaingardyst millum fótbóltssamstarvið í Suðuroynni - sum vit av praktiskum ávum nevna Suðuroyarliðið - og ÍF. Rímuliga stóra áskoðarafjøldin fekk ein málríkan og undirhaldandi dyst, sum ÍF endaði við at vinna 3-4, eftir at fuglfirðingar vóru á odda 1-3 í hálvleikinum.
Stórur spenningur var um, hvussu nýggja Suðuroyarliðið mundi fara at klára seg í sínum fyrsta venjingardysti. Ja í sínum fyrsta dysti yvirhøvur. Og tað byrjaði eisini við fleiri misskiljingum. Men tað sum eigur at ugga suðuroyingar er, at leikararnir kempa fyrimyndarliga, og hava stóra breidd í hópinum.
Fuglfirðingar løgdu seg á odda, men suðuroyingar javnaðu. Síðani fingu gestirnir tvey afturat áðrenn steðgin. Í øðrum hálvleiki kom heimaliðið væl betur við, og eftir einari løtu var aftur javnt, 3-3. Móti endanum fekk ÍF tó aftur gagnýtt eina misskiljing hjá heimaliðnum, og skora endaliga málið til 3-4.
Sostatt endaði hesin fyrsti dysturin hjá fótbóltssamstarvinum í Suðuroynni við einum teprum 3-4 ósigri.
Úrslitið í sjálvum sær kann ikki brúkast til so ræðuliga nógv hjá pørtunum báðum, men innsatsin og spælið sum heild kunnu venjararnir avgjørt brúka.
Hópin av venjingum og nakrir venjingardystir eru eftir undan kappingarbyrjan 12. mars, og tá er tað júst hesi bæði liðini sum hittast í fyrsta umfarinum, aftur í Trongisvági.
Málini hjá Suðuroyarliðnum skutu Salmundur Bech 2 og Ari K. Poulsen. Málini hjá ÍF skutu Ari Ellingsgaard, Kristoffur Jakobsen, Ndende og Jóhan Petersen.


text:
8. mai 2007Nr. 41
Løgtingslóg um fólkayvirlit, sum broytt við løgtingslóg nr. 36 frá 6. mai 2011
Kapittul 1
Endamál og fyrisiting
§ 1. Lógin hevur til endamáls at tryggja, at
1) øll, ið § 3, stk. 1 fevnir um, hava eitt persónstal,
2) Landsfólkayvirlitið goymir grundleggjandi persónsupplýsingar um hvønn einstakan, ið hevur eitt persónstal,
3) hvør einstakur verður skrásettur á tí bústaði, har hann veruliga býr ella heldur til, og
4) upplýsingarnar í Landsfólkayvirlitinum á hóskandi hátt kunnu latast almennum myndugleikum ella privatum, ið hava heimilaðan áhuga í hesum.
§ 2. Innlendismálaráðið situr fyri Landsfólkayvirlitinum saman við kommunustýrunum samsvarandi hesi lóg. Landsstýrismaðurin ásetir nærri reglur um leiklutin hjá kommunustýrunum at halda Landsfólkayvirlitið við líka.
Stk. 2. Kommunustýrini røkja skyldurnar eftir hesi lóg við Landsfólkayvirlitinum sum undirstøði, ella, um so er, at landsstýrismaðurin hevur gjørt nærri ásetingar um tað, eftir øðrum skráum, ið einans hava Landsfólkayvirlitið sum undirstøði, og goyma upplýsingar í dagførdum formi.
Stk. 3. Aðrir myndugleikar halda Landsfólkayvirlitið við líka sambært reglum, ið avvarðandi landsstýrismaður hevur ásett eftir samráðing við landsstýrismannin í innlendismálum.
Kapittul 2
Persónstøl og aðrar upplýsingar í Landsfólkayvirlitinum
§ 3. Øll skulu fáa hvør sítt persónstal, um so er, at tey
1) verða skrásett í Landsfólkayvirlitinum, tí tey eru fødd her í landinum ella eru flutt til Føroya,
2) sambært skattamyndugleikunum skulu hava eitt persónstal í sambandi við viðgerð av skattamáli í Føroyum.
Stk. 2. Innlendismálaráðið hevur ábyrgd av, at persónstølini verða givin, tá ið treytirnar fyri at fáa eitt tílíkt eru loknar.
Stk. 3. Innlendismálaráðið sendir viðkomandi fráboðan um givna persónstalið, tá ið
1) hann er føðingarskrásettur,
2) hann er skrásettur at vera fluttur til Føroya fyrstu ferð, og
3) persónstalið er broytt, sbr. stk. 5.
Stk. 4. Øll hava rætt til at venda sær til kommununa at fáa skjalváttan um sítt persónstal. Kostnaðurin er upp til 50 kr. Kommunustýrið kann krevja, at peningurin skal rindast, áðrenn váttanin verður latin.
Stk. 5. Eru skeivleikar í persónstalinum, gevur Innlendismálaráðið viðkomandi persóni nýtt persónstal.
Stk. 6. Landsstýrismaðurin ásetir reglur um, hvussu persónstøl verða skipað, og kann áseta reglur um, hvussu persónar, ið ikki fáa persónstal sbrt. stk. 1, kunnu skrásetast í Landsfólkayvirlitinum við persónstali.
§ 4. Øll, ið hava eitt persónstal sbrt. § 3, stk. 1, verða skrásett í Landsfólkayvirlitinum við teimum upplýsingum, nevndar eru í fylgiskjali 1 til hesa lóg.
Stk. 2. Landsstýrismaðurin kann í kunngerð gera broytingar til fylgiskjal 1, tá ið hesar eru neyðugar orsakað av broytingum í tøkniligu skipanini hjá Landsfólkayvirlitinum.
§ 5. Øll, ið verða skrásett í Landsfólkayvirlitinum, skulu skrásetast við fullum navni samsvarandi navnalóggávuni í tann mun, hetta ber til tøkniliga.
Stk. 2. Ber ikki til tøkniliga at skráseta fulla navnið, tí tað er ov langt, skal skrásetandi myndugleikin stytta navnið.
Stk. 3. Persónar, sum eru skrásettir við styttum navni sbrt. stk. 2, og persónar við nøvnum, ið skrivast við teknum, ið ikki ber til at skráseta, hava rætt at venda sær til kommununa at fáa sett frámerki í skrásetingina, sum vísir, at navnið víkir frá fulla navninum samsvarandi navnalóggávuni.
Stk. 4. Er navn hjá persóni sbrt. stk. 1 og 2 ov langt, tá ið adressulistar verða útskrivaðir, áliggur tað Innlendismálaráðnum at gera eina uttanáskrift til viðkomandi. Í uttanáskriftini skal, um tað er gjørligt tøkniliga, eftirnavnið standa og í minsta lagi eitt av fornøvnunum, sum er skrásett eftir stk. 1.
Stk. 5. Styttingar verða gjørdar soleiðis, at fornavn ella millumnavn verður stytt til 1. bókstavin, har tað er neyðugt. Møguligar styttingar verða gjørdar í síðsta fornavninum ella millumnavninum áðrenn eftirnavnið, síðan í næstsíðsta o.s.fr. Fer fyrsti bókstavurin í fyrsta fornavninum saman við eftirnavninum út um tað, sum tøkniliga ber til at hava sum uttanáskrift, verða styttingarnar eisini gjørdar í eftirnavninum.
Stk. 6. Hava styttingarnar gjørt uttanáskriftina ónýtiliga, verður frægasta uttanáskriftin skrásett. Í henni skal, um tað ber til, altíð eftirnavnið standa og minst eitt fult fornavn.
Stk. 7. Øll hava rætt til at venda sær til sína bústaðarkommunu at fáa skrásett eina uttanáskrift við støði í fulla navninum, undir hesum eisini at fáa eina uttanáskrift broytta. Í uttanáskriftini skal eftirnavnið altíð standa og minst eitt fult fornavn.
Kapittul 3
Kommunala fólkaskrásetingin
§ 6. Kommunustýrið skal skráseta øll í Landsfólkayvirlitinum við bústaði teirra, sum sbrt. kapittul 4-6 skulu vera skrásett í Føroyum. Bústaður merkir her tað býlið, har persónurin vanliga gistir, tá ið hann ikki er burturstaddur á frítíðarferð, handilsferð, vegna sjúku ella tílíkt, og har ognarlutir hansara eru.
Stk. 2. Kommunustýrið skal skráseta tey, ið einki býli hava, á fasta tilhaldsstaði teirra í kommununi, sama hvat slag av tilhaldi tað er. Til tess at rokna slíkt tilhald sum fastan bústað, skal tað hava verið nýtt í eina tíð og ikki vera flutt úr stað.
Stk. 3. Kommunustýrið ger av, hvørt ein fráboðað flyting lýkur treytirnar fyri at verða skrásett, sbr. kapittul 4-6. Kommunustýrið kann ikki skráseta ein persón á einum bústaði, um ivi er um, hvørt viðkomandi býr har ella heldur til har, sbr. stk. 1 og 2, men skal fyrst kanna málið, millum annað við at nýta reglurnar í § 10, stk. 2 og 3.
Stk. 4. Kommunan, har viðkomandi higartil hevur verið skrásettur, skal framvegis hava tann, ið einki fast tilhaldsstað hevur, í skrá síni, men viðmerkjast skal, at hann er fluttur haðani. Kommunustýrið skal við jøvnum millumbilum taka málið til viðgerðar og meta, hvørt viðkomandi er fluttur til ein ávísan bústað ella fast tilhaldsstað.
Stk. 5. Kommunan, har viðkomandi higartil hevur verið skrásettur, skal, hóast leitað er eftir persóninum uttan úrslit, skráseta viðkomandi sum horvnan, til hann er funnin ella hevur givið seg til kennar. Kommunustýrið skal við jøvnum millumbilum taka málið til viðgerðar og meta um, hvørt viðkomandi er fluttur til ein ávísan bústað ella fast tilhaldsstað.
§ 7. Kommunustýrið skal skráseta persónar, ið hava fleiri bústaðir her á landi, á tí bústaði, sum teir eftir eini heildarmeting eru mest knýttir at.
Stk. 2. Avgerðin hjá kommunustýrinum sbrt. stk. 1 skal m.a. grundast á hesi metingarstøði:
1) Hvussu ofta gist verður á bústaðnum.
2) Hvussu langur teinurin er til arbeiðis.
3) Hvørt hjúnafelagi ella sambúgvi og børn búgva á bústaðnum.
4) Stødd og dygd á bústaðnum.
5) Hvørt ognarlutirnir hjá viðkomandi eru á bústaðnum.
Stk. 3. Vísir heildarmeting kommunustýrisins ikki greitt á ávísan bústað, kann persónurin sjálvur ráða fyri, hvør bústaður verður valdur. Er ein bústaður valdur út á henda hátt, kann persónurin ikki sjálvur broyta hetta aftur, uttan so at viðurskiftini eru broytt, eftir at áðurnevndi bústaður varð valdur.
§ 8. Kommunustýrið skal skráseta barn, hvørs foreldur ikki búgva saman, hjá tí av foreldrunum, ið oftast hevur barnið, uttan mun til, hvør ið hevur foreldramyndugleikan.
Stk. 2. Um so er, at barnið er líka ofta hjá báðum foreldrunum, skal kommunustýrið skráseta barnið hjá tí, ið hevur foreldramyndugleikan, uttan so at foreldrini skrivliga hava váttað, at tey eru samd um, at barnið skal skrásetast hjá hinum. Hava foreldrini felags foreldramyndugleika, skal kommunustýrið skráseta barnið sambært skrivligari váttan frá foreldrunum um hjá hvørjum teirra, barnið skal vera.
Stk. 3. Er barnið líka leingi hjá báðum foreldrunum, og foreldrini ikki eru samd um skrásetingina, hóast tey hava felags foreldramyndugleika, skal barnið framvegis vera skrásett á sama bústaði, sum áður enn ósemjan tók seg upp.
§ 9. Fær eitt kommunustýri gruna um, at ein persónur ikki er rætt skrásettur, eigur tað at kanna málið til tess at rætta møgulig mistøk. Kommunustýrið, har viðkomandi er skrásettur, tekur stig til kanningina, men eru upplýsingar um ávísan bústað í aðrari kommunu, har viðkomandi sigst halda til, kann eisini síðstnevnda kommunustýri gera kanningina. Koma kommunustýrini ikki ásamt um, hvørt teirra eigur at gera kanningina, ger Innlendismálaráðið hetta av.
Stk. 2. Verða bústaðarviðurskiftini hjá einum persóni kannað, kann kommunustýrið, umframt at nýta tær upplýsingar, tað hevur til taks sambært aðrari lóggávu, krevja at fáa hesar upplýsingar:
1) Nærri frágreiðing frá persóninum sjálvum um bústaðarviðurskifti hansara.
2) Váttan frá húsaeigara ella leigara um, hvør ið flytur í ella úr ogn ella íbúð hansara, og um hvør, ið býr ella heldur til í ognini ella íbúðini.
3) Upplýsingar frá fyritøkum, ið hava loyvisbræv (konsessjón) sbrt. løgtingslóg um postvirksemi og kunngerð um loyvi givið SEV, frá privatum tele- og veitingarfyritøkum, privatum bústaðarfeløgum, arbeiðsloysistryggingum, fakfeløgum og peningastovnum til tess at avgera bústaðarviðurskiftini hjá viðkomandi.
Stk. 3. Verða bústaðarviðurskiftini hjá einum persóni kannað, kann kommunustýrið útvega sær upplýsingar í elektroniskum formi frá øðrum almennum myndugleikum. Hetta kann vera sum liður í viðgerðini av einum stakmáli ella sum liður í leiting í sambandi við meira generelt eftirlit.
§ 10. Metir kommunustýrið, eftir at kanning er gjørd, at persónur er skeivt skrásettur, skal kommunustýrið skrivliga heita á viðkomandi um at boða frá flyting innan 14 dagar, og skal samstundis upplýsa, hvat fráboðanin er grundað á.
Stk. 2. Hevur kommunustýrið innan 14 dagar eftir, at brævið má haldast vera komið fram, einki frætt, sum broytir áskoðan kommunustýrisins um rætta bústaðin, ella hevur ikki verið gjørligt at fáa samband við viðkomandi, skal kommunustýrið skráseta rætta bústaðin, undir hesum møguliga flyting úr Føroyum.
Stk. 3. Kommunustýrið skal skrivliga boða viðkomandi frá avgerðini um bústaðarbroyting, og hvat avgerðin er grundað á.
Kapittul 4
Innlendis flytingar
§ 11. Øll, ið flyta, hava skyldu til í seinasta lagi 5 dagar eftir flyting at boða kommununi, sum flutt verður til, frá flytingini. Fráboðanin kann eisini fevna um tey húsfólk, ið flyta við, so at hesi sleppa undan at boða frá sjálvi.
Stk. 2. Í flytifráboðanini skulu vera hesar upplýsingar um persónin, sum flytur:
1) persónstal,
2) fult navn ella navn til uttanáskrift,
3) núverandi bústaður og bústaðarkommuna,
4) komandi bústaður og bústaðarkommuna og
5) flytidagur.
Stk. 3. Kommunustýrið kann krevja, at flytifráboðanir skulu vera skrivligar og skrivaðar á serligt oyðublað.
Stk. 4. Kommunustýrið kann nokta at taka ímóti flytifráboðanum, ið verða latnar inn áðrenn 4 vikur undan tilskilaða flytidegnum. Hevur kommunustýrið gruna um, at flytifráboðan ikki er røtt, kann tað, tá ið støða verður tikin, nýta reglurnar í § 9, stk. 2 og 3.
Stk. 5. Tann, sum hevur boðað frá flyting, hevur rætt at fáa kvittan fyri, at fráboðanin er givin.
Stk. 6. Verður flyting, sum er fráboðað, ikki veruleiki, skal tann, ið boðaði frá, beinanvegin kunna kommunustýrið um tað. Tá ið flytingin er skrásett í Landsfólkayvirlitinum, kann skrásetingin, og harvið eisini flytidagurin, einans broytast aftur, um kommunustýrið fær skjalprógv um, at skrásettu upplýsingarnar eru rangar.
§ 12. Er tann, ið flytur, ikki sjálvur førur fyri at boða frá flytingini, so skal tann, ið hevur ábyrgdina av viðkomandi, boða frá.
Stk. 2. Áðrenn flyting verður skrásett fyri barn, ið higartil hevur búð saman við báðum foreldrunum, skal tað av foreldrunum, ið ikki flytur við, verða hoyrt, um so er, at viðkomandi ikki hevur samundirskrivað flytifráboðanina. Sama er galdandi, áðrenn boðað verður frá flyting viðvíkjandi barni, ið higartil hevur búð saman við øðrum av foreldrunum, um so er, hetta ikki flytur við barninum og heldur ikki hevur samundirskrivað flytifráboðanina.
Stk. 3. Tá ið flytingar, sum stk. 2 fevnir um, verða fráboðaðar, og tað samstundis verður biðið um navna- og bústaðarvernd á tí bústaði, har sum barnið flytur til, skal tann kommunan, sum flutt verður úr, avgreiða hoyringina, og ikki er loyvt tí kommununi at upplýsa bústaðin, flutt verður til. Landsstýrismaðurin í innlendismálum ásetir nærri reglur um hesi viðurskifti.
Stk. 4. Kommunustýrið kann áleggja teimum, ið eru leiðarar á heimum, stovnum o.tíl., at lata fólkayvirlitið vita av, so hvørt sum persónar flyta inn ella út úr tí heimi, stovni ella øðrum, sum teir varða av.
§ 13. At ein persónur fer inn at sita hevur ikki beinleiðis við sær, at bústaðarskrásetingin broytist, men hesi serligu viðurskiftini verða skrásett í Landsfólkayvirlitinum, til tey eru endað.
Stk. 2. Landsstýrismaðurin ásetir eftir samráðing við avvarðandi myndugleika nærri reglur um fráboðan og skráseting í Landsfólkayvirlitinum av persónum, ið stk. 1 fevnir um.
Kapittul 5
Flytingar til Føroya
§ 14. Flytingar til Føroya kunnu bara verða skrásettar í Landsfólkayvirlitinum, um persónurin skal vera í landinum í meira enn 3 mánaðir.
Stk. 2. Persónar, ið flyta úr einum Norðurlandi, hava bara skyldu at boða frá flyting, um teir skulu vera í Føroyum í meira enn 6 mánaðir.
Onnur, ið flyta til Føroya, hava skyldu at boða frá flyting, um tey skulu vera í Føroyum í meira enn 3 mánaðir. Tann, ið flytur, skal í seinasta lagi 5 dagar eftir, at treytirnar í stk. 5 og § 15 eru loknar, boða kommununi, hann flytur til, frá flytingini. Flytifráboðanin kann eisini fevna um tey av húsfólkunum, ið flyta við, og sum eisini lúka treytirnar fyri skráseting, so at hesi sleppa undan at boða frá sjálvi.
Stk. 3. Stuttar vitjanir uttanlands hava ikki við sær íslit í freistunum í stk. 1 og 2 fyri uppihaldi í Føroyum, tá ið viðkomandi í tíðarskeiðnum gistir oftast her á landi. At persónar, ið § 21, stk. 7-8 fevnir um, hava tilhald uttanlands, hevur ikki við sær íslit í freistunum í stk. 1 og 2.
Stk. 4. Hevur kommunustýrið serliga orsøk til at halda, at eitt uppihald her á landi ikki fer at vara meira enn 3 mánaðir, kann kommunustýrið bíða við at skráseta flytingina, um ikki viðkomandi við skjalprógvi kann vísa kommunustýrinum á sannlíkindini fyri, at uppihaldið fer at vara neyðturviligu tíðina. Persónar, ið fyrstu ferð flyta higar til lands við uppihaldsloyvi, sum er givið við atliti at varandi loyvi, verða altíð taldir upp í tey, sum lúka tíðarkrøvini fyri skráseting.
Stk. 5. Kommunustýrið kann einans skráseta eina flyting til Føroya, um viðkomandi hevur fastan bústað ella fast tilhald í landinum, sbr. § 6, stk. 1 og 2, og harumframt lýkur krøvini í § 15.
§ 15. Treytirnar fyri at skráseta persónar, sum flyta til Føroya og ikki eru úr einum Norðurlandi, í Landsfólkayvirlitinum eru, at hesi hava uppihaldsloyvi sambært útlendingalógini ella hava váttan frá útlendingamyndugleikanum um, at teir eru frítiknir fyri at hava uppihaldsloyvi, sbr. tó stk. 4.
Stk. 2. Uppihaldsloyvi, ið áður er nýtt sum grundarlag fyri skráseting, kann einans nýtast, um útlendingamyndugleikin váttar, at uppihaldsloyvið ikki er fallið burtur ella ikki verður mett sum burturfallið. Verður endaliga avgerðin tann, at uppihaldsloyvið er burturfallið, boðar útlendingamyndugleikin kommunustýrinum frá hesum. Kommunustýrið skal skráseta viðkomandi sum farnan av landinum tann dagin, sum útlendingamyndugleikin hevur tilskilað sum fráferðardag, hóast viðkomandi framvegis er í landinum.
Stk. 3.Visum ella fráferðarfreist í passinum er ikki at javnseta við uppihaldsloyvi. Givin fráferðarfreist, sum gevur rætt til uppihald í landinum í meira enn 3 mánaðir, kann ikki nýtast sum grundarlag undir skráseting.
Stk. 4. Ásetingin í stk. 1 er ikki galdandi fyri persónar, ið verða sendir til Føroya beinleiðis úr útlandinum at sita dóm.
§ 16. Útlendskir ríkisborgarar í Føroyum, ið eru skrásettir í protokollini hjá uttanríkisráðnum, verða ikki skrásettir í Landsfólkayvirlitinum sum fluttir til landið. Sama er galdandi fyri útlendskar ríkisborgarar, sum eru í Føroyum í hernaðarligari tænastu, í tann mun hesir eru undantiknir sambært altjóða avtalum, ið danska ríkið hevur bundið seg til, og sum lýstar eru at galda í Føroyum.
Stk. 2. Útlendsk familja hjá teimum, ið stk. 1 fevnir um, og sum hoyrir til húskið, verður heldur ikki skrásett í Landsfólkayvirlitinum, tá ið hon flytur til Føroya.
§ 17. Tá ið boðað verður frá flyting til Føroya, skal hetta upplýsast:
1) fult navn,
2) møguligt føroyskt persónstal,
3) kyn, føðingardagur, og føðiskrásetingarstaður,
4) síðsti bústaður uttanlands,
5) flytidagur,
6) bústaður í Føroyum,
7) hjúnastøða,
8) møguligur vígsludagur og vígslumyndugleiki,
9) møguligur limaskapur í donsku fólkakirkjuni ella eini evangeliskt-lutherskari kirkju uttanlands,
10) nøvn á børnum, hjúnafelaga og foreldrum, ið flytifráboðanin ikki fevnir um, og
11) ríkisborgararættur.
Stk. 2. Tá ið boðað verður frá flyting úr Norðurlandi, skal eisini persónstalið hjá viðkomandi upplýsast, eins og bústaðurin og bústaðarkommunan í landinum, flutt verður úr.
Stk. 3. Innlendismálaráðið og avvarðandi kommunustýri skulu veita skrásetingarmyndugleikunum í Norðurlandinum, flutt verður úr, tær upplýsingar, ið eru neyðugar, til tess at teir kunnu meta um bústaðarviðurskiftini.
§ 18. Neyðugt samleikaprógv skal vísast í sambandi við upplýsingarnar í § 17 og til at vátta, at viðkomandi lýkur § 15.
Stk. 2. Kommunustýrið kann krevja, at hvør einstakur persónur, ið ein tilflytingarfráboðan fevnir um, sjálvur skal koma á skrivstovuna, áðrenn skrásetingin verður gjørd.
Stk. 3. Kommunustýrið skal staðiliga, tá ið tilflytarar upplýsa, at teir eru limir í donsku fólkakirkjuni ella eini evangeliskt-lutherskari kirkju uttanlands, gera teimum greitt, at hetta hevur við sær, at teir í framtíðini standa skrásettir sum limir í fólkakirkjuni.
Stk. 4. Landsstýrismaðurin í innlendismálum kann gera av, at fleiri upplýsingar skulu latast enn tær, sum ásettar eru í § 17.
Stk. 5. § 11, stk. 3-6 og § 12, stk. 1 kunnu somuleiðis nýtast, tá ið boðað verður frá flyting til Føroya.
§ 19. Tá ið flutt verður til Føroya, skal innferðardagurin skrásetast sum flytidagur, uttan í undantaksførum sbrt. stk. 2.
Stk. 2. Útlendingar, ið verða skrásettir sum fluttir til Føroya grundað á uppihaldsloyvi sambært útlendingalógini, givið eftir innferðardagin, skulu skrásetast við dagfestingini á uppihaldsloyvinum sum flytidegi.
§ 20. Landsstýrismaðurin ásetir reglur um leiklutin hjá kommunustýrunum, tá ið boðað verður frá flyting úr øðrum Norðurlandi.
Kapittul 6
Flytingar úr Føroyum
§ 21. Øll, sum flyta úr Føroyum, skulu verða skrásett í Landsfólkayvirlitinum at vera flutt av landinum, sbr. tó stk. 4-8 og § 22, stk. 2. Tann, ið flytur, skal boða bústaðarkommununi frá flytingini, áðrenn flutt verður. Varir uppihaldið uttanlands meira enn 6 mánaðir, skal altíð verða boðað frá flyting. Varir uppihaldið uttanlands 6 mánaðir ella styttri, og viðkomandi framvegis hevur fult ræði á bústaðnum, hann hevur havt higartil, hevur hann rætt til at biðja um framvegis at vera skrásettur við bústaði har, sbr. tó § 22, stk. 1. Hevur viðkomandi ikki fult ræði á bústaðnum, meðan hann er staddur uttanlands í 6 mánaðir ella styttri, skal kommunustýrið gera eina ítøkiliga meting um, hvørt tað snýr seg um flyting úr Føroyum ella ikki.
Stk. 2. Styttri vitjanir í Føroyum verða ikki roknaðar sum íslit í uppihaldinum uttanlands, so leingi viðkomandi í tíðarskeiðnum gistir oftast uttanlands.
Stk. 3. Meðan persónur er uttanlands sbrt. stk. 1, 4. pkt., stk. 4 og 5 hevur viðkomandi rætt, men ikki skyldu til at fáa skrásett sín núliga bústað uttanlands sum ískoytisbústað.
Stk. 4. 1) Persónar, ið eru starvsettir undir danska statinum og sendir í uttanríkistænastu, ella í avmarkað tíðarskeið eru útsendir í trúboðaravirksemi, í humaniterum arbeiði ella framhaldsnámi, verða, hóast stk. 1, ongantíð skrásettir sum fluttir av landinum, sbr. tó § 22, stk. 1. Landsstýrismaðurin ásetir í kunngerð, hvat hugtøkini trúboðaravirksemi, humanitert arbeiði og framhaldsnám fevna um, og kann áseta nærri reglur annars.
Stk. 5. Persónur, ið er sambúgvi hjá persóni, sum er fevndur av stk. 4, verður ikki skrásettur at vera fluttur av landinum, um so er, at tey eru gift við hvørjum øðrum ella lúka treytirnar fyri at kunna giftast og eru setst í búgv saman, áðrenn tey fóru. Sama er galdandi fyri børn teirra undir 18 ár, um so er, tey búgva hjá foreldrunum.
Stk. 6. Persónur, sum í einum tíðarskeiði, ið er longri enn 6 mánaðir, gistir oftast uttanlands av arbeiðsávum ella tílíkum, men sum í sama tíðarskeiði gistir á bústaði sínum í Føroyum flestu vikuskifti, frídagar, feriudagar o.tíl. sbr. § 6, stk. 1, hevur hóast ásetingarnar í stk. 1 rætt til framvegis at vera skrásettur við hesum bústaði, sbr. tó § 22, stk. 1.
Stk. 7. Sjómenn, ið varðveita bústað sín í Føroyum, sbr. § 6, stk. 1, og eru her á landi mestapartin av sínum frídøgum, feriudøgum o.tíl., hava, hóast ásetingarnar í stk. 1, rætt til framvegis at vera skrásettir við bústaði í Føroyum.
Stk. 8. Persónur, ið er sambúgvi hjá einum, sum er fevndur av stk. 6 ella 7, og sum av arbeiðsávum e.tíl. hjá sambúgvanum hevur somu tilhaldsvenju sum hann, hevur rætt til framvegis at vera skrásettur á føroyska bústaðnum, um tey eru gift við hvørjum øðrum ella lúka treytirnar fyri at kunna giftast og eru setst í búgv saman áðrenn umskiftið í bústaðarmynstrinum. Sama er galdandi fyri børn undir 18 ár, sum búgva hjá foreldrunum.
§ 22. Øll, ið uppihalda sær í øðrum Norðurlandi, skulu skrásetast at vera flutt úr Føroyum, um so er, at kommunali skrásetingarmyndugleikin í komulandinum boðar frá, at tey skulu skrásetast at vera flutt til tað landið.
Stk. 2. Kommunustýrið kann ikki skráseta persón, ið boðar frá flyting til annað Norðurland, sum fluttan úr Føroyum, fyrr enn kommunali skrásetingarmyndugleikin í komulandinum hevur boðað frá, at hann er skrásettur við bústaði har. Aðramáta skal persónurin framvegis verða skrásettur í teirri kommununi, har hann frammanundan var skrásettur, møguliga sum fluttur frá bústaðnum.
Stk. 3. Innlendismálaráðið og avvarðandi kommunustýri skulu veita skrásetingarmyndugleikunum í hinum Norðurlondunum tær upplýsingar, teimum tørvar til tess at kunna meta um bústaðarspurningin, sbr. stk. 1 og 2.
§ 23. Í fráboðanum um flyting úr Føroyum skulu vera hesar upplýsingar um tann, ið flytur:
1) persónstal,
2) fult navn ella navn til uttanáskrift,
3) higartil nýtti bústaður og bústaðarkommuna,
4) flytidagur, og
5) møguligur komandi bústaður, um hann er kendur, ella landið, bústaðurin er í.
Stk. 2. Flytidagurin hjá persóni, ið verður skrásettur í øðrum Norðurlandi, er tann dagur, tá ið komulandið skrásetir viðkomandi sum tilfluttan. Aðramáta verður nýttur dagurin, tá ið viðkomandi fór úr Føroyum. Sama er galdandi í sambandi við uppihald uttanlands, ið seinni vísir seg at vara so leingi, at viðkomandi skal skrásetast sum fluttur av landinum, sbr. § 21, stk.1.
Stk. 3. Meðan persónur er uttanlands, hevur hann rætt, men ikki skyldu til at fáa skrásett sín núliga bústað uttanlands, umframt ein tilknýtisbústað í Føroyum, hagar almennir myndugleikar og privat kunnu senda postin hjá viðkomandi.
Stk. 4. Persónur, ið hevur fingið eitt persónstal eftir § 3, stk. 1, nr. 2 ella § 3, stk. 6 hevur rætt, men ikki skyldu til at fáa skrásett møguligan tilknýtisbústað í Føroyum ella uttanlands, hagar almennir myndugleikar og privat kunnu senda postin hjá viðkomandi.
Stk. 5. § 11, stk. 3-6 og § 12, stk. 1, kunnu somuleiðis nýtast, tá ið boðað verður frá flyting úr Føroyum.
§ 24. Landsstýrismaðurin ásetir reglur um leiklutin hjá kommunustýrunum, tá ið boðað verður frá flyting til annað Norðurland.
Kapittul 7
Trygdin hjá skrásetta fyri, at upplýsingar ikki verða latnar víðari
§ 25. Øll kunnu venda sær til bústaðarkommununa til at fáa navna- og bústaðarvernd sum trygd fyri, at navn og bústaður hjá viðkomandi í Landsfólkayvirlitinum ikki verður upplýst privatum, sbr. tó § 31, § 35, stk. 4, § 39, stk. 3-5, § 40, stk.1 og § 42. Verndin fellur av sær sjálvum burtur, tá ið eitt ár er farið, uttan so, at persónurin vil hava verndina at falla burtur áðrenn, ella tá ið kommunustýrið heldur, at heilt serlig viðurskifti rættvísgera vernd út um tað eina árið.
§ 26. Øll kunnu venda sær til bústaðarkommununa til at fáa frámerki sett í Landsfólkayvirlitið, sum tryggjar, at viðkomandi ikki fær áheitanir í sambandi við hagtalsligar og vísindaligar kanningar, sum Innlendismálaráðið sbrt. §§ 32 og 33 letur upplýsingar til ella ger adressulistar til og sendir út tilfar eftir.
Stk. 2. Øll kunnu venda sær til bústaðarkommununa til at fáa frámerki sett í Landsfólkayvirlitið, sum vísir, at viðkomandi vil sleppa undan áheitanum í sambandi við marknaðarføring.
§ 27. Persónar við navna- og bústaðarvernd eru harafturat vardir eftir ásetingunum í § 26, stk. 1, so leingi navna- og bústaðarverndin er galdandi.
Stk. 2. Í teimum førum, har serligt frámerki er um vernd eftir einari ella fleiri av ásetingunum í § 26, fellur verndin ikki burtur, fyrr enn viðkomandi gevur bústaðarkommununi boð um tað.
Stk. 3. Landsstýrismaðurin ásetir nærri reglur um leiklutin hjá kommunustýrunum í sambandi við tillutan av navna- og bústaðarvernd.
Kapittul 8
At lata upplýsingar víðari til almennar myndugleikar
§ 28. Upplýsingar úr Landsfólkayvirlitinum og gomlum fólkayvirlitstilfari kunnu latast øðrum almennum myndugleika eftir reglunum í lóg um viðgerð av persónsupplýsingum.
§ 29. Tá ið ein almennur myndugleiki hevur fyri neyðini at fáa upplýsingar úr Landsfólkayvirlitinum, kann myndugleikin útvega sær hesar upplýsingar, sbr. tó § 30, stk. 1.
Stk. 2. Innlendismálaráðið setir treytirnar, undir hesum treytir um trygdartiltøk og kostnað, fyri at lata upplýsingar úr Landsfólkayvirlitinum eftir stk. 1.
§ 30. Almennir myndugleikar, ið hava stakfyrispurningar, skulu venda sær til kommunustýrini, ið kunnu krevja eitt gjald upp til 25 kr. hvørja ferð.
Stk. 2. Áheitanir um upplýsingar úr gomlum fólkayvirlitstilfari, ið kommunurnar ikki hava til skjals, skulu stílast til Landsfólkayvirlitið. Gjald kann krevjast fyri útreiðslurnar, ið standast av fyrispurninginum.
Stk. 3. Kommunustýri og Landsfólkayvirlitið kunnu hvør sær gera av, at fyrispurningar eftir stk. 1-2 skulu vera skrivligir.
Stk. 4. Landsstýrismaðurin kann áseta reglur um, at almennir myndugleikar í sambandi við ávísar stakfyrispurningar kunnu undantakast frá reglunum um gjald.
§ 31. Ein myndugleiki kann bara lata upplýsingar, undir hesum vard nøvn og bústaðir, fingnar eftir §§ 28-30, víðari til aðrar almennar myndugleikar ella privat, tá ið hetta er heimilað í lóg, ella tá ið Innlendismálaráðið hevur givið loyvi til tess.
Stk. 2. Ein myndugleiki, ið eftir §§ 28-30 fær upplýsingar um vard nøvn og bústaðir, skal viðgera tær soleiðis, at privat ikki fáa atgongd til hesar. Herumframt skal myndugleikin í øllum førum, tá ið ræður um nøvn og bústaðir, skráseta, at upplýsingarnar eru vardar. Verða vardar navna- og bústaðarupplýsingar latnar víðari, sbr. stk. 1, eigur altíð samstundis at verða boðað frá, at upplýsingarnar eru vardar.
Stk. 3. Reglurnar í stk. 2 eru kortini ikki galdandi, tá ið annað er heimilað í lóg.
Kapittul 9
At lata upplýsingar víðari til nýtslu í hagtalsgerð ella til vísindalig endamál
§ 32. Innlendismálaráðið kann lata upplýsingar úr Landsfólkayvirlitinum um ella gera adressulistar til ein avmarkaðan skara av persónum til nýtslu í hagtalsgerð ella til vísindalig endamál. Treytin er, at móttakarin kann viðgera hesar upplýsingar sambært lógini um viðgerð av persónsupplýsingum. Innlendismálaráðið setir treytirnar, undir hesum treytir um trygdartiltøk og kostnaðin fyri at lata upplýsingarnar ella fyri at gera adressulistar og avgreiða sendingar.
§ 33. Innlendismálaráðið kann við hagtalsgerð ella vísindaligum endamáli fyri eyga geva atkomurætt til at leita og spyrja elektroniskt eftir upplýsingum í Landsfólkayvirlitinum. Treytin er, at móttakarin kann viðgera hesar upplýsingar sambært lógini um viðgerð av persónsupplýsingum. Innlendismálaráðið setir treytirnar, undir hesum treytir um trygdartiltøk og kostnað.
§ 34. Innlendismálaráðið kann við hagtalsgerð ella vísindaligum endamáli fyri eyga gera av at lata upplýsingar úr gomlum fólkayvirlitstilfari hjá Landsfólkayvirlitinum. Treytin er, at móttakarin kann viðgera hesar upplýsingar sambært lógini um viðgerð av persónsupplýsingum. Innlendismálaráðið kann krevja gjald fyri útreiðslurnar, ið standast av at lata upplýsingarnar.
Kapittul 10
Upplýsingar, ið Innlendismálaráðið letur víðari til privat
§ 35. Partafeløg, smápartafeløg, grunnar, fyritøkur og aðrir løgfrøðiligir og likamligar persónar, ið reka vinnuvirksemi, hava eftir reglunum í hesi grein og í § 37 rætt til at fáa upplýsingar úr Landsfólkayvirlitinum frá Innlendismálaráðnum um størri, avmarkaðan skara av persónum, treytað av, at hvør persónur sær er eyðmerktur frammanundan, sbr. stk. 5. Tá ið feløg biðja um upplýsingar, skulu tey harumframt hava eitt viðurkent endamál.
Stk. 2. Upplýsingarnar, ið Innlendismálaráðið kann lata víðari eftir stk. 1, eru
1) núverandi navn, uttan so, at hetta er vart,
2) núverandi bústaður, uttan so, at hann er vardur, og dagfesting fyri seinastu flytingina,
3) møguligt starv,
4) møguligt frámerki um, at viðkomandi vil sleppa undan áheitanum í sambandi við marknaðarføring, sbr. § 26, stk. 2,
5) hvørt persónurin er deyður, deyðadagur og seinasti bústaður hjá viðkomandi, uttan so, at bústaðurin er vardur,
6) hvørt persónurin er horvin og dagfesting hesum viðvíkjandi,
7) møgulig flyting av landinum og dagfesting, møguligi nýggi bústaðurin uttanlands, uttan so, at hann er vardur, og dagfesting hesum viðvíkjandi,
8) møguligur tilknýtisbústaður og dagfesting hesum viðvíkjandi,
9) møgulig upplýsing um, at persónurin hevur mist sjálvræðið, dagfesting hesum viðvíkjandi og navn og bústaður hjá verjanum, ella
10) broytingar í upplýsingunum, sum nevndar eru í nr. 1-9.
Stk. 3. Tryggingarfeløg og eftirlønargrunnar, sum eru fevnd av lógini um tryggingarvirksemi, og peningastovnar, tá ið hesir fyrisita pensjónsuppsparingar sambært lógini um fíggjarligt virksemi, hava rætt til, umframt upplýsingarnar í stk. 2, at fáa upplýsingar um hjúnastøðu og dagfesting hesum viðvíkjandi, tó ikki um sundurlesing.
Stk. 4. Møgulig skuldaraupplýsingarvirki, ið hava loyvi frá Dátueftirlitinum at reka skuldaraupplýsingarvirksemi, kunnu fáa upplýsingar úr Landsfólkayvirlitinum um navn og bústað, hóast hesar eru vardar eftir § 25.
Stk. 5. Eyðmerkingin av einstaka persóninum eftir stk. 1-4 skal verða gjørd við
1) persónstali,
2) navni (núverandi ella fyrrverandi) og føðingardegi, ella
3) navni (núverandi ella fyrrverandi) og bústaði (núverandi ella fyrrverandi).
Stk. 6. Ein treytin er, tá ið upplýsingar skulu latast eftir stk. 1-4, at tann, ið fær upplýsingarnar, kann viðgera hesar sambært lógini um viðgerð av persónsupplýsingum.
§ 36. Partafeløg, smápartafeløg, grunnar, fyritøkur og aðrir løgfrøðiligir og likamligir persónar, ið reka vinnuvirksemi, kunnu fáa loyvi frá Innlendismálaráðnum til at fáa atgongd til at biðja um stakupplýsingar, fevndar av § 39, stk. 1 og 2, sbr. § 39, stk. 6, úr Landsfólkayvirlitinum í elektroniskum formi. Tá ið feløg biðja um upplýsingar, skulu tey harumframt hava eitt viðurkent endamál.
§ 37. Innlendismálaráðið setir treytirnar, undir hesum treytir um trygdartiltøk og kostnað, fyri at lata upplýsingar úr Landsfólkayvirlitinum eftir § 35, stk. 1-4 og § 36.
Stk. 2. Upplýsingar, ið eru fingnar eftir §§ 35 og 36, mugu ikki latast øðrum privatum, uttan so, hetta er heimilað í lóg, ella tá ið Innlendismálaráðið hevur givið loyvi til tess. Tá ið navna- og bústaðarupplýsingar verða latnar øðrum, eiga samstundis møgulig frámerki um vernd av nøvnum og bústøðum at verða upplýst.
Stk. 3. Ikki er loyvt skuldaraupplýsingarvirkjum at lata víðari upplýsingar um vard nøvn og bústaðir, ið tey hava útvegað sær eftir § 35, stk. 4.
Kapittul 11
Sendingar, ið Innlendismálaráðið avgreiðir fyri útlendskar myndugleikar
§ 38. Innlendismálaráðið kann vegna almennar myndugleikar í øðrum londum senda val- ella fólkaatkvøðutilfar til ríkisborgarar úr avvarðandi landi, sum búgva í Føroyum og eru skrásettir í Landsfólkayvirlitinum. Tann, ið biður um, at tilfar verður sent út eftir adressulistum, kann ikki fáa nøvn og bústaðir á listunum útflýggjað. Innlendismálaráðið setir treytirnar, undir hesum treytir um trygdartiltøk og kostnað, fyri slíkar sendingar.
Kapittul 12
Stakupplýsingar o.a., ið kommunustýri lata víðari til privat
§ 39. Øll kunnu við at venda sær til eitt kommunustýri fáa upplýsingar úr Landsfólkayvirlitinum um ávísan persón, sum viðkomandi frammanundan hevur sannað, hvør ið er, sbr. stk. 6.
Stk. 2. Upplýsingarnar, ið kunnu verða latnar víðari eftir stk. 1, eru
1) núverandi navn, uttan so, at hetta er vart,
2) núverandi bústaður, uttan so, at hann er vardur, og dagfesting fyri seinastu flytingina,
3) møguligt starv,
4) møguligt frámerki um, at viðkomandi vil sleppa undan áheitanum í sambandi við marknaðarføring, sbr. § 26, stk. 2,
5) hvørt persónurin er deyður, deyðadagur og seinasti bústaður hjá viðkomandi, uttan so, at bústaðurin er vardur,
6) hvørt persónurin er horvin og dagfesting hesum viðvíkjandi,
7) møgulig flyting av landinum og dagfesting, møguligi nýggi bústaðurin uttanlands, uttan so, at hann er vardur, og dagfesting hesum viðvíkjandi,
8) møguligur tilknýtisbústaður og dagfesting hesum viðvíkjandi, og
9) møgulig upplýsing um, at persónurin hevur mist sjálvræðið, dagfesting hesum viðvíkjandi og navn og bústaður hjá verjanum.
Stk. 3. Tryggingarfeløg og eftirlønargrunnar, sum eru fevnd av lógini um tryggingarvirksemi, og peningastovnar, tá ið hesir fyrisita pensjónsuppsparingar sambært lógini um fíggjarligt virksemi, hava rætt til, umframt upplýsingarnar í stk. 2, at fáa upplýsingar um hjúnastøðu og dagfesting hesum viðvíkjandi, tó ikki um sundurlesing, og eisini upplýsingar um ættarviðurskifti, undir hesum navn og bústað á skyldfólki, hóast hesar eru vardar eftir § 25, um upplýsingarnar eru neyðugar til tess at útgjalda tryggingarupphædd til tann njótunartilskilaða.
Stk. 4. Møgulig skuldaraupplýsingarvirki, ið hava loyvi frá Dátueftirlitinum at reka skuldaraupplýsingarvirksemi, kunnu fáa upplýsingar úr Landsfólkayvirlitinum um navn og bústað, hóast hesar eru vardar eftir § 25.
Stk. 5. Vardar navna- og bústaðarupplýsingar kunnu ikki vanliga haldast loyniligar fyri kravánarum, ið hava í hyggju at fara undir at krevja ella heinta inn falna skuld. Er ivi um, hvørt fíggjarkravið er veruligt, skal kommunustýrið biðja um ummæli frá skuldaranum, sum tað snýr seg um, áðrenn upplýsingarnar verða latnar víðari.
Stk. 6. Eyðmerkingin av einstaka persóninum eftir stk. 1-4 skal verða gjørd við
1) navni (núverandi ella fyrrverandi) og føðingardegi,
2) navni (núverandi ella fyrrverandi) og bústaði (núverandi ella fyrrverandi) ella
3) navni (núverandi ella fyrrverandi) og persónstali.
§ 40. Kommunustýri kunnu lata vardar navna- og bústaðarupplýsingar víðari úr Landsfólkayvirlitinum til privat, ið hava rættarligan áhuga í tílíkum upplýsingum um persón, sum frammanundan er eyðmerktur, sbr. § 39, stk. 6. Ein treytin er, at tann, ið er vardur, fær møguleika at ummæla áheitanina um at lata upplýsingarnar víðari og ikki hevur mótmælt hesum í slíkan mun, at kommunan metir mótmælið hava størri týdning enn rættarliga áhugan hjá tí, ið hevur biðið um vardu upplýsingarnar.
Stk. 2. Tann, ið prógvar, at hann hevur rættarligan áhuga í øðrum upplýsingum úr Landsfólkayvirlitinum um persón, ið frammanundan er eyðmerktur, sbr. § 39, stk. 6, enn tær, nevndar eru í § 39, stk. 2-5 og § 40, stk. 1, kann fáa hesar útflýggjaðar. Hetta er eisini galdandi fyri upplýsingar um navn, bústað og føðingardag hjá verandi og fyrrverandi hjúnafeløgum og hjá børnum og foreldrum hjá tí, sum eyðmerktur er. Upplýsingar um persónstøl mugu tó ongantíð latast, sbr. tó § 43.
§ 41. Upplýsingar, fingnar eftir § 39, stk. 3-5 og § 40, mugu ikki latast víðari til onnur privat, uttan so, at hetta er heimilað í lóg. Tá ið navna- og bústaðarupplýsingar verða latnar víðari eftir § 39, stk. 5 og § 40, stk. 1, skal upplýsing um møguliga navna- og bústaðarvernd somuleiðis latast víðari.
Stk. 2. Nøvn og bústaðir, ið kommunustýri hava latið víðari eftir § 39, stk. 5 og § 40, stk. 1 mugu einans nýtast til endamál, ið kommunustýri hava ásett.
Stk. 3. Vardar navna- og bústaðarupplýsingar, ið skuldaraupplýsingarvirki hava fingið eftir § 39, stk. 4 mugu ikki latast víðari.
§ 42. Øll hava rætt til frá einum kommunustýri at fáa upplýst nøvn á persónum, ið sambært Landsfólkayvirlitinum eru skrásett á bústaði, sum viðkomandi kann skjalprógva, at hann sjálvur eigur, eigur part í ella leigar. Hetta er galdandi, hóast nøvn og bústaðir hjá skrásettu persónunum eru vard.
§ 43. Øll hava rætt til, tá ið tey venda sær til eitt kommunustýri, at fáa váttan á føroyskum um núgaldandi og eldri upplýsingar, skrásettar í Landsfólkayvirlitinum ella í øðrum fólkayvirlitstilfari í hesi kommunu um sjálvan seg, undir hesum persónstølini hjá børnum sínum, hjúnafelaganum og foreldrum sínum.
Stk. 2. Áheitanir um upplýsingar úr gomlum fólkayvirlitstilfari, ið kommunurnar ikki hava til skjals, skulu stílast til Innlendismálaráðið.
§ 44. Øll, ið hava rætt at fáa upplýsingar úr Landsfólkayvirlitinum eftir §§ 39 og 40, hava rætt at venda sær til eitt kommunustýri, ið goymir gamalt fólkayvirlitstilfar um tann, ið er eyðmerktur, til tess at fáa somu upplýsingarnar úr tí tilfarinum.
Stk. 2. Áheitanir um upplýsingar úr gomlum fólkayvirlitstilfari, ið kommunurnar ikki hava til skjals, skulu stílast til Innlendismálaráðið.
Stk. 3. Reglurnar í § 41 eru somuleiðis galdandi, tá ið upplýsingar verða latnar eftir stk. 1.
§ 45. Øll, sum eftir § 39, stk. 6 frammanundan hava sannað, hvør ein deyður persónur er, kunnu frá kommunustýri ella Innlendismálaráðnum, ið hevur skrásett slíkar upplýsingar um tann deyða, fáa hesar upplýsingar:
1) Fulla navn, undir hesum fyrrverandi nøvn.
2) Føðingardag og -stað.
3) Hjúnastøðudagfestingar og vígslustað.
4) Deyðadag og deyðaskrásetingarstað.
5) Allar bústaðir við tilskilan um til- og fráflytingardagar.
6) Skyldfólk hjá tí deyða við upplýsing um navn, føðingardag og skrásetingarstað, tó ikki um skyldfólk, ið eru á lívi.
Stk. 2. Harafturat er treytin fyri at lata upplýsingar víðari eftir stk. 1, at upplýsingarnar ikki eru í skránni hjá Landsfólkayvirlitinum, og at upplýsingarnar eru meira enn 30 ára gamlar.
Stk. 3. Áheitanir um upplýsingar úr gomlum fólkayvirlitstilfari, ið kommunurnar ikki hava til skjals, skulu stílast til Innlendismálaráðið.
§ 46. Øll, sum eftir § 39, stk. 6, frammanundan kunnu sanna, hvør ein deyður persónur er, kunnu við at venda sær til kommunustýrið fáa tær upplýsingar úr Landsfólkayvirlitinum, ið eru neyðugar til tess at fremja skifti uttanlands.
Stk. 2. Øll, sum eftir § 39, stk. 6, frammanundan kunnu sanna, hvør ein deyður persónur er, kunnu við at venda sær til kommunustýrið fáa tær upplýsingar úr Landsfólkayvirlitinum, ið eru neyðugar í sambandi við jarðarferð ella líkbrenning.
Stk. 3. Áheitanir um upplýsingar úr gomlum fólkayvirlitstilfari, ið kommunurnar ikki hava til skjals, skulu stílast til Innlendismálaráðið.
Stk. 4. Upplýsingar um persónstøl mugu ongantíð latast eftir stk. 1 og 2.
§ 47. Kommunustýri og Innlendismálaráðið kunnu hvør sær gera av, at fyrispurningar eftir §§ 39, 40, 42, 43 og 44-46 skulu vera skrivligir.
Stk. 2. Kommunustýri og Innlendismálaráðið kunnu krevja, at rindast skulu upp til 50 kr. fyri útreiðslurnar, ið standast av hvørjum fyrispurningi. Eisini kann krevjast, at móttakarin rindar allan kostnaðin, ið stendst av at lata upplýsingar víðari eftir §§ 44-46. Kommunustýri og Innlendismálaráðið kunnu krevja, at rindað verður, áðrenn fyrispurningurin verður svaraður, ella áðrenn upplýsingarnar verða latnar víðari.
Kapittul 13
Hvussu almennir myndugleikar skulu viðgera persónstøl
§ 48. Um so er, at almennur myndugleiki í samsvari við lóg um viðgerð av persónsupplýsingum nýtir persónstal sum samleikaprógv ella málsnummar, skal persónstalið hjá tí, málið snýr seg um, verða nýtt.
Stk. 2. Ásetingin í stk. 1 er tó ikki galdandi, um tað sambært lóg er ásett, at tað í ávísum føri er neyðugt at beina fleiri persónar undir sama mál. Í tílíkum førum ger fyrisitingin sjálv av, hvussu innanhýsis skrásetingin av málunum verður skipað. Í hesum sambandi eiga atlit m.a. at verða tikin at javnrættindum.
§ 49. Nýtir almennur myndugleiki persónstal, tá ið spurningar verða settir persónum í sambandi við viðurskifti teirra, skal persónstalið hjá tí, málið snýr seg um, verða nýtt. Somuleiðis kunnu persónar einans verða kravdir at upplýsa sítt egna persónstal, tá ið teir venda sær til almennan myndugleika í førum, sum § 48 fevnir um.
§ 50. Almennir myndugleikar hava skyldu til at ansa eftir, at eingin óviðkomandi fær upplýsingar um persónstøl. Persónstøl mugu ikki setast á brævbjálvar, síggjast ígjøgnum brævbjálvar við rúti ella síggjast á øðrum sendingum. Er í onkrum tílíkum føri neyðugt at tilskila samleikan hjá móttakaranum, skal persónstalið kámast, so ikki ber til at kenna tað aftur.
Stk. 2. Persónstal kann setast á girokort, um tað verður sent viðkomandi í afturlatnum brævbjálva.
Stk. 3. Tað er ikki loyvt at almannakunngera persónstøl, uttan so at tað snýr seg um proklama í sambandi við deyðsbúgv, ella at hetta er heimilað í lóg.
Kapittul 14
Tilbúgving, trygdartiltøk v.m.
§ 51. Innlendismálaráðið skipar fyri, at tað gerst møguligt at beina burtur ella beina fyri Landsfólkayvirlitinum, skuldi kríggj brostið á ella tílíkar umstøður komið í.
Stk. 2. Í tíðini upp undir, at møguligt kríggj brestir á ella tílíkar umstøður koma í, skal Innlendismálaráðið skriva út allar skrásettar upplýsingar í Landsfólkayvirlitinum, til tess at kommunustýrini kunnu føra fólkayvirlitini við hond.
Stk. 3. Innlendismálaráðið skipar fyri serstakari tilbúgving, sum ger tað møguligt at skriva út upplýsingar til tess at gera vallistar og -kort í sambandi við val.
Stk. 4. Skuldi Landsfólkayvirlitið heilt ella fyri ein part misfarist ella vorðið ónýtiligt, kunnu kommunustýrini eftir nærri ásetingum frá landsstýrismanninum áleggja almennum myndugleikum og teimum persónum, sum búgva ella uppihalda sær í kommununi, at veita kommununi tær upplýsingar, sum eru neyðugar til tess at fáa Landsfólkayvirlitið aftur í rættlag.
Kapittul 15
Kæra og revsing
§ 52. Kærast kann til Innlendismálaráðið um avgerðir, ið kommunustýri hava tikið eftir hesi lóg, innan 4 vikur frá tí degi, avgerðin er fráboðað kæraranum. Kærur skulu vera skrivligar og latast tí kommunustýrinum, sum tikið hevur avgerðina.
Stk. 2. Gongur kommunustýrið ikki kæraranum á møti, sendir tað Innlendismálaráðnum kæruna saman við grundgevingini fyri bæði tí fyrru avgerðini og endurmetingini og avrit til kæraran. Í avritinum til kæraran skal vera upplýst, at møguligar viðmerkingar hjá kæraranum til endurmetingina skulu leggjast fyri Innlendismálaráðið innan 4 vikur frá tí, at kærarin hevur fingið boð um endurmetingina.
Stk. 3. Ikki kann verða kært um bústaðarskráseting, sum er gjørd meira enn 2 ár fyri kærudagin, um skrásetingin hevur staðið óbroytt síðan tá.
Stk. 4. Innlendismálaráðið kann gera av at vísa kæruni frá sær, at staðfesta kæruna, at vísa málið aftur til kommunustýrið ella at broyta avgerðina. Verður ein avgerð broytt, kann Innlendismálaráðið sjálvt greiða neyðugu rættingina av skrásetingini í Landsfólkayvirlitinum.
§ 53. Er ikki harðari revsing ásett í aðrari lóggávu, verður tann revsaður við bót, sum við vilja ella av grovum ósketni
1) ikki rættstundis boðar frá flyting, sbr. § 11, stk. 1, 1. pkt., § 12, stk. 1, § 14, stk. 2 og § 21, stk. 1,
2) ikki boðar frá, at hann settist aftur, aftaná at hava boðað frá flyting, sbr. § 11, stk. 6, 1. pkt.,
3) gevur rangar upplýsingar um flytingina og tey viðurskifti, ið skrásetast skulu í hesum sambandi, sbr. § 11, stk. 2, § 14, stk. 4, § 17, stk. 1 og 2 og § 23, stk. 1,
4) brýtur § 37, stk. 2 og 3, § 41 og tær treytir, ásettar eru eftir § 29, stk. 2, § 32, 3. pkt., § 33, 3. pkt. og § 37, stk. 1 ella
5) letur vera við at geva upplýsingar eftir § 9, stk. 2 og 3, § 12, stk. 4 og § 51, stk. 4 ella gevur rangar upplýsingar, sbr. § 9, stk. 2, nr. 2.
Stk. 2. Feløg v.m. (løgfrøðiligir persónar) koma undir revsiábyrgd eftir reglunum í kapittul 5 í revsilógini.
§ 54. Kommunustýrið kann boða viðkomandi frá, at brot á reglurnar í § 53, stk. 1, nr. 1-3 og nr. 5 kunnu avgreiðast uttan rættarsókn, um so er, at tann, ið hevur framt brotið, játtar seg sekan í lógarbrotinum og váttar seg at vera til reiðar innan nærri ásetta freist, sum í undantaksføri kann verða longd eftir áheitan, at rinda kommunukassanum ávísa sekt, sum tilskilað er í fráboðanini.
Stk. 2. Reglurnar í rættargangslógini um innihaldið í ákæruritum í politimálum, skulu nýtast samsvarandi, tá ið fráboðanir verða kunngjørdar eftir stk. 1.
Stk. 3. Verður sektin rindað rættstundis ella eftir, at hon er samtykt, antin gjøgnum innheinting ella við at viðkomandi á annan hátt hevur liðið revsing fyri hana, fellur málið burtur.
Stk. 4. Bøtur sambært hesi grein kunnu heintast inn við panting. Peningurin fyri hesar bøturnar fer í kommunukassan. Útreiðslur í sambandi við innheintan verða at rinda av tí, ið hevur framt brotið.
Kapittul 16
Gildiskoma o.a.
§ 55. Henda løgtingslóg kemur í gildi 1. oktober 2007, sbr. tó stk. 3-4.
Stk. 2. Samstundis fer løgtingslóg nr. 86 frá 1. juni 1982 um fólkayvirlit úr gildi.
Stk. 3. Til landsstýrismaðurin í kunngerð ger broytingar til fylgiskjal 1, sbr. § 4, kunnu einans upplýsingarnar í fylgiskjalinum verða skrásettar og latnar víðari eftir reglunum í hesi lóg.
Stk. 4.2) Landsstýrismaðurin ásetir í kunngerð, nær § 5, stk. 3 og 7, § 21, stk. 3, § 23, stk. 3-4, § 26, § 27, stk. 1-2, § 33 og § 36 koma í gildi.
§ 56. Kommunustýrið kann lata upplýsingar úr egnum skráum, til Innlendismálaráðið hevur fingið nýggja tøkniliga skipan, sbr. §§ 30, 39, 40 og 42. Innlendismálaráðið kann, eins og kommunustýrið, lata upplýsingar úr skránni hjá Landsfólkayvirlitinum, til Innlendismálaráðið hevur fingið nýggja tøkniliga skipan, sbr. §§ 30, 39, 40, 42, 43 og 46.
Tórshavn, 8. mai 2007
Bjarni Djurholm (sign.)
virkandi løgmaður
Lm. nr. 98/06
Fylgiskjal 1
Hesar upplýsingar eru í skránni hjá Landsfólkayvirlitinum, sbr. § 4:
1. Persónstal, sum er føðingardagur, -mánaður og -ár, umframt eitt raðtal og eitt eftirlitstal - raðtalið vísir í hvørjari øld, ein persónur er føddur.
2. Navn:
a) Eftirnavn
b) Millumnavn
c) Fornavn
d) Kallinavn (tað av fornøvnunum, sum persónurin verður nevndur)
e) Føðieftirnavn (ættarnavn)
3. Bústaður:
a) Gøta
b) Hjá-bústaður (c/o)
c) Postsmoga
d) Húsanummar
e) Bygd/býur
f) Postnummar
g) Land
h) Bústaðarvernd
i) Fyrrverandi bústaðir
4. Føðiskráseting:
a) Føðingarstaður
b) Føðingardagur
c) Kyn
5. Dópsdagur, -staður og myndugleiki
6. Ríkisborgararættur
7. Kirkjustøða (upplýsing um persónurin er limur í fólkakirkjuni)
8. Ættarsamband (hjá foreldrum: p-tal hjá børnum – hjá børnum: p-tal faðirs og móðurs)
9. Hjúnastøða og –dagfesting:
a) Upplýsing um persónurin er: ógiftur, giftur, fráskildur, einkja/einkjumaður ella sundurlisin
b) Upplýsing um, hvørt persónurin er deyður
c) Upplýsing um maka, undir hesum p-tal makans
10. Starv (møgulig upplýsing um starv, sum persónurin sjálvur hevur upplýst)
11. Sjálvræði (møgulig upplýsing um, at persónurin hevur mist sjálvræðið)
12. Yvirlit yvir allar stovningar og broytingar í upplýsingunum, sum nevndar eru í nr. 1-11 (eisini søguligar upplýsingar).


text:
Eykaaðalfundur og 1. uppstillingarfundur hjá Vága Tjóðveldisfelag
Hósdagin 28. mai kl. 19 verður 1. uppstillingarfundur hjá Vága Tjóðveldisfelag í Beitishúsinum í Miðvági.
Nú tað stundar til fólkatings- og løgtingsval, verður skipa fyri 1. uppstillingarfundi hjá Vága Tjóðveldisfelag. Løgtingskvinnurnar Bjørt Samuelsen og Gunvør Balle vera við á fundinum og koma at greiða frá um løgtingsarbeiðið og hvussu tað er at stilla upp á fyrsta sinni.
Á eykaaðalfundinum skal veljast 1 nevndarlimur og nevndin skipar seg av nýggjum
Møti fjølment.
Nevndin


text:
- Tíðindi, mentan og ítróttur
Tjóðveldi og Javnaðarflokkurin størstir
Tá avtornaði vísti tað seg, at Tjóðveldi hevði eitt framúr gott val í Havn og bleiv størsti flokkur. Javnaðarflokkurin bleiv nummar tvey.
Video: Hetta sást tú ikki
Allar kanningar undan valinum hava greitt víst, at Sambandsflokkurin var størstur og fór at verða fyrst valdur. Løgmaður viðgongur, at úrslitið var óvæntað, men at soleiðis eru lívsins viðurskifti. - Tú vinnur viðhvørt og tapir viðhvørt, sigur løgmaður.
Endaliga úrslitið var hetta:
Hesi fingu flestar persónligar atkvøður:
Top 10 - Samlað fyri 58 valstøð
Vinnarar


text:
11. og 12. mai vóru Parasport vertir fyri NM í boccia.
Fleiri enn 60 ítróttarfólk úr Føroyum, Íslandi, Danmark, Noregi, Svøríki og Íslandi luttóku í kappingini ið var hildin í nýggju Stórhøllini á Hálsi.
Hóast ein slík kapping krevur nógv, bæði fólk og fyrireikingar gekk kappingin sum heild væl, og var tað vælnøgdir gestir ið fóru heimaftur sunnudagin 13. mai.
Tíverri rakk tað ikki til nakað heiðursmerki hjá Føroyum, og var tað serliga Finland ið tók tey flestu gullmerkini.
Sígg myndir frá kappingini her
Yvirlit yvir heiðursmerkjavinnararnar í einstaklingakappingini kan takast niður her
Yvirlit yvir heiðursmerkjavinnararnar í liðkappingini kan takast niður her


text:
Sandor/Ida nemur við nógvar trupulleikar, ið eyðkenna tannáringaárini.
Bókin er um Sandor og Idu, bæði 15 ára gomul, sum búgva í hvør sínum stórbýi.
Bæði kenna seg einsamøll og sakna onkran at tosa við. Sandor býr í Gøteborg, dansar ballett og verður illa argaður og hevur ilt við at finna sær vinir.
Ida er ein rættilig stórbýargenta. Hon er kul og ógvuliga væl umtókt millum dreingirnar. Men mamma hennara er sálarliga sjúk, og Ida kennir seg ógvuliga einsamalla. Hóast ógvuliga ymisk finna tey saman á internetinum í einum kjattrúmi.
Sandor og Ida byrja at skriva saman og gerast sálarvinir. Bæði eru tey kedd av lívinum og vilja broyta tað…
Evnini í bókini verða lýst úr sjónarhorninum hjá Sandori og Idu. Hvussu fer at gangast Idu, sum fær fyllubytturnar at keypa brennivín fyri seg í rúsdrekkasøluni? Hvussu fer at gangast Sandori, sum satsar alt upp á dansin, tí tað er stóri dreymurin hjá mammu hansara?
Aftur


text:
Førari til Tornkrana
1527896881
J&K Petersen Contractors søkir eftir kranførara til krana av slagnum: FM Gru RBI 1140.
Kundi tú hugsa tær koyrt okkara nýggja tornkrana, so er tað møguligani tær vit leita eftir.
J&K Petersen stendur fyri nógvum og spennandi byggiverkætlanum og eru arbeiðsuppgávurnar tí nógvar og fjølbroyttar.
Arbeiðsuppgávur:
· At koyra tornkrana og gera fyrifallandi arbeiði
· Viðlíkahald, eftirlit og reinhald av krananum.
Tað er ein fyrimunur um tú hevur:
· royndir við kranakoyring.
· góð samstarvsevnir og kanst arbeiða sjálvstøðugt.
· Hevur gott handalag og er álítandi.
· Ert røsk/raskur, ábyrgdarfull/ur, nærløgd/nærlagdur og røkin.
Krav:
Tann ið settur verður skal hava koyrikoyrt til tornkrana.
Løn:
Sambært avtalu.
Um tú hevur spurningar viðv. hesum starvi ert tú vælkomin at seta teg í samband við Finnur Joensen HR- og fyrisitingarleiðara á tlf.: 585036.
Umsóknir, við avriti av prógvum, CV. og øðrum skjølum, skulu sentast via mail til J&K Petersen Contractors á mail: starv@jkp.fo ella við at senda umsóknina til: J&K Petersen Contractors, Postboks 3179. Fo-110 Tórshavn.
Starvi verður sett sum skjótast.


text:
Handskar Reingering Skipatænastur Reingerðarevni Gass- og súrevnissølur Flaggstengur Reingerðarmaskinur Oljusølur Útleigan - Amboð og Maskinur Sveisiamboð Amboðshandlar Hitapumpur Hátrýstreinsarar Reingerðaramboð Lyftir
NETtala
610200
KBI er Føroya størsti amboðshandil. Fyritøkan er veitari til skip við olju, amboðum, vaskiútgerð og sápu. Til byggivinnuna við amboðum og maskinum. Og til framleiðsluvirki og mekaniska ídnaðin við amboðum og tekniskari útgerð so sum legum, luftamboðum og øðrum.
Rættingar til nummar.fo kunnu sendast til kundi@ft.fo
P.O. Box 27 I FO-110 Tórshavn I Faroe Islands
Telefon +298 30 30 30 I Fax: +298 30 30 31 I ft@ft.fo


text:
Sverri Egholm
10.12.2017 - 21:02
Ítróttur > Ítróttur > Hondbóltur
Tað komu ikki nógv mál í áttandapartsfinaluni millum Týskland og Danmark í VM endaspælinum, sum í hesum døgum verður leikt í Týsklandi.
Hóast donsku kvinnurnar fingu eina vánaliga byrjan við fleiri útvísingum og einum góðum Woltering í týska málinum, so vunnu tær trygt 21-17 við einari hálvleiksstøðu á 7-11.
Sum frá leið kom Danmark betri inn í dystin og Kathrine Heindal og Mette Tranborg fingu sjálvsálit, og gjørdu sítt til, at úrslitið gjørdist sum tað bleiv. Sandra Toft í málinum hevði eisini stóran leiklut í dystinum og gjørdist eisini dagsins leikari. Síðst í dystinum fingu týsku kvinnurnar hálað eitt sindur inn á Danmark, men tað var ov seint, og Danmark vann dystin 21-17.
Við sigrinum í kvøld hevur Danmark tryggjað sær pláss í fjórðingsfinaluni móti Svøríki, sum verður leikt týsdagin. Í hinari fjórðingsfinaluni spæla Frakland og Montenegro.
Svøríki vann í kvøld ímóti 33-21 móti Slovenia í kvøld.


text:
Sum VP hevur skilt, eru tað fleiri námsfrøðingar, sum hesa síðstu tíðina, meðan verkfallið hjá Pedagogfelagnum hevur verið, hava verið til arbeiðis á fiskavirkjunum í ávikavist Norðragøtu og Klaksvík.
VP hevur í hesum sambandi tosað við álitisfólk á Kósini í Klaksvík og Fiskavirkinum P/F í Norðragøtu og spurt, um hendan søgan er sonn.
Av Kósini verður sagt hesum viðvíkjandi, at virkið hevur verið sera hart rakt av verkfallinum, og at tað eru fleiri fólk, sum eru farin til hús vegna verkfallið, enn tað eru fólk, sum eru komin til arbeiðis sum ein fylgja av verkfallinum.
Álitisfólkið hjá Kósini avsannar staðiliga yvirfyri VP, at námsfrøðingar hava verið til arbeiðis á virkinum hendan seinasta mánaðin, meðan verkfallið hjá pedagogunum hevur verið.
Eini 10-15 fólk av áleið 100 á Kósini hava noyðst at verið frá arbeiði, meðan verkfallið hevur verið, verður upplýst fyri VP í hesum viðfangi.
Av Fiskavirkinum í Norðragøtu sigur ein álitismaður við VP, at hann ikki veit, um námsfrøðingar hava verið til arbeiðis á virkinum, meðan verkfallið hjá pedagogunum hevur verið, og at hann tí hvørki kann vátta ella avsanna søguna.
Hann leggur aftrat í hesum sambandi, at um so er, at tað er komið fyri, at námsfrøðingar hava verið til arbeiðis á Fiskavirkinum í Norðragøtu hendan síðsta mánaðin, harmast hann almikið, at námsfrøðingar í so fall hava tikið arbeiði frá vanligum arbeiðarum.
- Vit havi sympati fyri søkini hjá pedagogunum, men hjá okkum er tað altumráðandi at seta vanliga arbeiðaran í fremstu røð, tá tað umræður arbeiði her á virkinum, sigur hann og skoytir uppí, at virkið hesa vikuna hevur fingið sera nógvar umsóknir frá fólki, sum júst eru uppsøgd á Bakkafrosti.
Hann leggur í aðrar mátar aftrat, at virkið hevur verið rakt av verkfallinum, men at tað tó ikki hevur verið hart rakt av tí, og at framleiðslan hevur koyrt eftir ætlan hesa síðstu tíðina.
Á Facebook hava fólk tó ikki verið so blíð um, at námsfrøðingar skulu hava tikið upp arbeiði á fiskavirkjum, og spurdi Rúna Sivertsen, samfelagskjakari, á Facebook-vanga sínum týskvøldið, hvørt "tað er góður siður, at námsfrøðingar taka upp arbeiði hjá mammum, sum ikki sleppa til arbeiðis, tí námsfrøðingar streika".
Hon sigur víðari á Facebook hesum viðvíkjandi, at...
- Eg virði verkfalsrættin, tí verkfall hava ikki bara givið meira í løn, men millum annað eisini bøtt um arbeiðskor og trygd á arbeiðsplássum. Men orsakað av verkfallinum eru nógv í dýrastu neyð, og tó taka summir pedagogar og spenna bein fyri sínum egna verkfalli við hjálpa øðrum arbeiðsplássum at loysa trupulleikan, sum stendst av verkfallinum.
Í samrøðu við VP í dag sigur Rúna Sivertsen, at hon veit fyri vist, at tað eru námsfrøðingar, sum hava verið til arbeiðis á fiskavirkjum, meðan verkfallið hevur verið - harav hava, sambært henni, serliga nógvir námsfrøðingar verið til arbeiðis í Gøtu. Í gjár, hósdagin, var tó eingin námsfrøðingur til arbeiðis í Gøtu, leggur hon aftrat.
Ert tú pedagogur í verkfalli, sum hevur verið til arbeiðis undir verkfallinum? Vit vilja fegin siga tína søgu eisini
Um tú veitst okkurt, sum VP ikki veit - skriva so til vp@vp.fo


text:
Spurningar og svar
Trýst her fyri at senda okkum ein spurning
Eg eri tænastumaður og verði 63 ár. Havi verið í starvi síðan 1976 og kundi sostatt, fyri aldur, starvast í fýra ár afturat, men, satt at siga, so havi eg nú í seinastuni álvarsliga umhugsað at lagt frá mær. Eg orki snøgt sagt ikki longur. Nú er tað so, at allir møguligir spurningar stinga seg upp í huganum: Hvagar skal eg venda mær, hvar skal eg byrja, til tess at fáa greiðu á, hvar eg standi løgfrøðiliga (eftirlønarár og hvørt av sínum), hvat havi eg rætt til, og kunnu útrokningar fáast til vega, frá nú av og fýra ár fram, so finnast kann útav, hvat eg havi eftir um mánaðin eftir skatt, og annars nær er mest skilagott "lukrativt" fyri meg at stinga í sekkin. Vinaligast ráðgev mær og leið meg gjøgnum lógar-"frumskógin", so eg ikki taki nøkur óráð fyri við at fara frá í óðum verkum.
Svar:
Tað er altíð eitt stórt stig at fara úr starvi eftir eitt langt arbeiðslív, men tú ert komin í tann aldurin, har flestu tænastumenn gevast. Seinastu eftirlønarárini geva ikki so nógv sum tey fyrstu, so í nógvum førum eiga tænastumannasettir lærarar at umhugsa, um tað loysir seg at halda fram í starvinum, bert fyri at vinna seinastu krónurnar í eftirlønini.
Føroya Gjaldstova hevur í dag allar útrokningar av tænastumannaeftirlønum. Lærarafelagið vil fegin, um tú sendir okkum ein teldupost við umbønini, fáa eftirlønarár og útrokning til vega frá Gjaldstovuni. Teldupostadressan er: lararafelag@lararafelag.fo
Tú hevur verið í starvi síðan 1976, og sambært hesum hevur tú fullan eftirlønaraldur, sum er 37 ár. Ongin mótrokning er í tænastumannaeftirlønini, um tú hevur fylt 64 ár við fráferð. Lærari, sum fer úr starvi 64 ára gamal og hevur 37 ára eftirlønaraldur, fær 60% av endalønini+serliga viðbót, sum er millum kr. 2471 og kr. 3085 um mánaðin. Tá farið verður úr tænastumannastarvi skal ansast eftir, at innvunnin frítíð fyri seinasta skúlaárið skal takast, áðrenn formliga fráfaringardagin. Uppsagnarfreistin hjá tænastumonnum er 3 mánaðir, og uppsagnarskrivið skal sendast Mentamálaráðnum innan nevndu freist og stílast til landsstýrismannin í mentamálum.
Annars er tað, sum áður nevnt, skilabest at tosa við Lærarafelagið nakrar mánaðir áðrenn fráfaringardagin.
Poul Nolsøe, løgfrøðingur
30. september 2015
Sum kunnugt arbeiðir politiska valdið í hesum døgum við uppskoti til eina nýggja eftirlønarskipan. Útmeldingarnar higartil hava, milt sagt, verið ræðandi. Her verður sjálvsagt hugsað um ætlaðu avtøkurnar av "fólkapensiónini" og "samhaldsfasta" hjá m.a. tænastumannasettum lærarum. Sæð í ljósinum av døpru framtíðarútlitunum, tá um eftirlønarskipan ræður, kundi eg hugsað mær at fingið svar upp á fylgjandi spurning: Velji eg at fara frá nú, við galdandi lóggávu á økinum sum grundarlag, "fangar so borðið", soleiðis at skilja: verði eg leysur av einari nýggjari, og eftir øllum at døma, fyri mítt viðkomandi, vánaligari eftirlønarskipan? Hvat vil løgfrøðingurin annars ráða mær til at gera? Hvussu verður U67 viðbótin annars ásett/útroknað?
Svar:
Hetta eru viðkomandi spurningar, nú vit javnan hoyra um ætlaðar broytingar av eftirlønarskipanini og almennu pensjónunum. Tað ber ikki til í dag at svara spurningunum nágreinliga, tí politiska viðgerðin er ikki komin so langt ávegis, at tað kann hómast, hvussu endaliga úrslitið verður. Tó kunnu vit gera nakrar viðmerkingar.
Okkum vitandi eru ongar ítøkiligar ætlanir um at broyta tænastumannaeftirlønarlógina og samhaldsfasta. Grundarlagið undir tænastumannaeftirlønini er, at tænastumaður hevur vunnið sær ein ávísan prosentpart av endalønini, útroknað eftir talinum av arbeiðsárum. Hetta eru innvunnin rættindi, sum myndugleikar vanliga ikki nerta við. Tí “fangar borðið” viðvíkjandi grundupphæddini í tænastumannaeftirlønini. Tað er at meta sum ognartøka um myndugleikar minka um innvunnin rættindi afturlítandi. Hinvegin kunnu broytingar verða gjørdar fram í tíðina, m.a. kunnu mótrokningarprosentini í samband við fráferð, áðrenn 67 ára aldur, verða broytt við lóg ella avtalu. Hetta kann í ávísan mun minka um útgjaldið. Viðmerkjast skal, at Lærarafelagið í løtuni onki kennir til tílíkar ætlanir.
Hinvegin eru ætlanir nú aftur frammi um at broyta fólkapensjónina, soleiðis at grundupphæddin fellur burtur, og mótrokning verður gjørd í fólkapensjónini, sum tá bert kemur at hava eina samlaða grundupphædd. Um hetta uppskotið vinnur frama, merkir tað, at eftirløntir tænastumenn fáa lægri ella onki útgjald av fólkapensjónini í framtíðini. Fyri nøkrum árum síðani hevði politiski pensjónsfylgibólkurin uppskot um, at grundupphæddin hjá hesum bólki skuldi minka yvir eitt longri tíðarskeið tíðarskeið, td. 10 ár, men hetta uppskotið er síðan lagt til viks. Ongin politisk semja tykist at hómast enn, tí er tað ómøguligt at siga, hvat fer at henda á økinum. Val er í hesum árinum, og vanliga plaga politikkarar at vera varnir við at leggja umstrídd uppskot fram í valárinum.
Samanumtikið kunnu vit siga um spurningarnar.
Tú hevur vunnið ávís rættindi sum tænastumaður. Hesi rættindi verða neyvan broytt afturlítandi í sambandi við nýggja pensjónsskipan. Hinvegin eru ætlanir frammi um at broyta fólkapensjónina, soleiðis at grundupphæddin fellur burtur. Ongar ítøkiligar ætlanir hava verið frammi um at broyta samhaldsfasta.
Lærarafelagið kann ikki ráða tær, um tú skalt fara úr starvi nú ella seinni. Heilt einfalt, tí vit vita ikki, hvat fer at henda í pensjónsmálinum. Okkara fatan er tó, at tað verða neyvan gjørdar nakrar kollveltandi broytingar beint nú.
U 67 viðbótin var upprunaliga útroknað soleiðis: grundupphæddin í fólkapensjónini falda við eftirlønarárum dividera við 37. Hetta er eisini leisturin í dag, men í ávísan mun eru smærri tillagingar gjørdar.
Poul Nolsøe, løgfrøðingur
29. januar 2015
Eg var lærari í Føroyum - tænastumaður - frá 1986-1991 og so aftur 1993-1994. Havi verið búsitandi í Danmark síðani 1994. Hvussu er við mínari peansjón ella eftirlønaraldri? Eg haldi tað kallast uppsett pensjón. Hvar kann ein finna uplýsningar um tílíkt?
Svar:
Tú hevur rætt til útsetta eftirløn. Av tí at tú ert farin úr tænastumannastarvinum áðrenn 1997, hevur tú rætt til útsetta eftirløn eftir donskum reglum frá 60 ára aldri. Eftir føroyskum reglum fellur útsett eftirløn ikki til gjaldingar fyrr enn eftir 67 ára aldur.
Sambært tínum upplýsingum hevur tú 6 eftirlønarár. Hesi fyrstu eftirlønarárini geva lutvíst mest í eftirløn. Tú eigur sum skjótast at venda tær til Føroya Gjaldstovu og biðja um eitt yvirlit yvir tíni tænastumannaeftirlønarár og eina útrokning av eftirlønini. Um so er, at tú ert yvir 60 ár, eigur tú at fáa hana útgoldna beinanvegin.
Vinaliga
Poul Nolsøe, løgfrøðingur
19. desember 2014
Í rundskrivi dagf. 12.12.2008 frá Lønardeildini "Rundskriv um eftirlønargjald, tá ið fólk starvast eftir 67 ára aldur" verður sagt í 4. petti: "Tey, sum arbeiða niðursetta tíð, men fáa eftirlønargjald sum var starvstíðin ikki sett niður, kunnu ...". Mínir spurningar eru: 1. Veit fakfelagið um limir, sum fáa fult eftirlønargjald, hóast teir arbeiða niðursetta tíð? 2. Er henda regla galdandi fyri fólk, sum vegna sjúku eru noydd at arbeiða niðursetta tíð?
Svar:
1. Lærarar undir 67 ár í føstum starvi kunnu fáa niðursetta tíð vegna sjúku eftir umsókn til Mentamálaráðið og við átekning av landslæknanum. Fyri at fáa niðurskurð í arbeiðstíðini skal talan vera um álvarsligar heilsutrupulleikar. Í tílíkum føri fær lærari fulla løn og fult eftirlønargjald, hóast viðkomandi arbeiðir niðursetta tíð. Talan er um eitt umsóknarmál, har avgerðin er grundað á læknaligar metingar.
2. Rundskrivið frá 12. desember 2008 er bert galdandi fyri fólk yvir 67 ár. Tey fáa ikki fult eftirlønargjald í sambandi við niðursetta tíð.
Vinarliga
Poul Nolsøe, løgfrøðingur
5. mars 2014
Eg eri 75 ár og eftirløntur tænastumaður. Eg fái kr. 13.687 um mánaðin í eftirløn. Mín spurningur er, hvussu nógv fer konan at fáa eftir meg?
Svar:
Hjúnafelagseftirlønin er 74% av egineftirlønini hjá tænastumanninum. Hetta merkir, at konan fær kr. 10.128,38 um mánaðin, um tú fellur frá.
Poul Nolsøe, løgfrøðingur
20. august 2012
Havi fylt 60 ár og havi í hyggju at gevast at arbeiða, tá skúlaárið 2011/2012 er liðugt. Eftir at hava lisið tænastumannalógina haldi eg meg hava skilt, at eg 3 mánaðar frammanundan skal søkja Mentamálaráðið um at verða loyst úr starvi. Er tað rætt skilt?
Svar:
Jú, tað er rætt skilt. Sambært § 24 kann tænastumaður krevja at verða loystur úr starvi við 3 mánaða fráboðan til mánaða útgang. Tað er vert at leggja dent á, at bert heil eftirlønarár telja við í eftirlønarútrokningini, og tað er tí skilagott at fáa yvirlit yvir eftirlønarárini, áðrenn sagt verður upp. Í nøkrum førum er betri at bíða nakrar mánaðir longur enn ætlað fyri at fáa eftirlønina eitt vet hægri. Lærarafelagið kann vera til hjálpar við vegleiðing.
Vinaliga
Poul Nolsøe, løgfrøðingur
26. januar 2012
Hey Poul! Bert ein fyrispurningur, hvussu er støðan hjá konuni - um 'så fremt i fald', altso við deyða. Eg eri 68 og fylli 69 1. nov. Eri útbúgvin í 1967. Fór frá eftir 35 ára starvsaldur. Fái nú í lærarapensión: kr. 16.902,68 kr. um mánaðin. Kona mín er 69 ár og fyllir 70 3. nov í ár. Hvussu nógva pensión fær hon, um eg skuldi farið herfrá? Vinarliga og gott nýggjár
Svar:
Hjúnafelagaeftirlønin eftir tænastumann er 74 % av egineftirlønini hjá tænastumanni. Hetta merkir í tínum føri, at eftirsitandi hjúnafelagi, ’så fremt så fald’, fær 74% av kr. 16.902,68 = kr 12.507,98.
Hav tað annars gott.
Vinarliga
Poul Nolsøe, løgfrøðingur
18. januar 2012
Eg eri ein av teimum mongu lærarunum, sum arbeiddi í 80-unum og 90-unum uttan at fáa fast starv. Eg var sett sum vikarur í 6 fylgjandi ár frá 1986 til 1992. Eingin eftirløn var inngoldin á mína kontu hesi árini, men eg havi fingið eina uppgerð við eftirlønarárum frá Lønardeildini í Fíggjarmálaráðnum. Hvørji eftirlønarrættindi havi eg við hesum eftirlønarárum? Í mínum føri eru eftirlønarárini tald upp til at vera 5, 993 ár. Tey verða síðan avrundað til 5 eftirlønarár. Eg haldi, at tað líkist ongum at avrunda niður til 5 í staðin fyri til 6. Er hetta í lagi?
Svar:
Sambært avtalu millum Fíggjarmálaráðið og Lærarafelagið fáa vikarar, tímalønt o.o eftirlønarrætt fyri árini frá 1981 til 1997. Á sama hátt sum hjá tænastumonnum er hesin eftirlønarrættur grundaður á talið av starvsárum. Tá eftirlønin skal roknast út, telja fyrstu 10 árini við 2,5 % av endalønini um árið, og avrundað verður altíð niður eftir til heil ár. Tú eigur 5, 9934 eftirlønarár, sum verða avrundað niður til 5 ár. Hvørt ár telur 2,5% ella tilsamans 12,5% av endalønini. Fyri hesi 5 árini verður tín eftirløn 12,5% ella uml. kr 3.750 um mánaðin.
Tað er vanligt at runda eftirlønarárini niður í sambandi við tænastumannaeftirlønir, men tá tølini eru so nær við heilt tal, sum í tínum føri, er tað ivasamt um hetta er í lagi. Lærarafelagið hevur í nøkrum førum heitt á Lønardeildina um at viðgera málini av nýggjum og hevur í fleiri førum fingið viðhald. Grundgevingarnar í tílíkum førum eru, at lærarar ikki hava lagt til merkis niðurskurðin á lønarseðlinum og at formliga starvssetanin hjá viðkomandi var full tíð. Tínir møguleikar eru eftir upplýsingunum at døma góðir fyri at fáa eitt eftirlønarár afturat. Einki fast mark er ásett fyri, hvussu stórur brøkurin skal vera fyri at verða góðkendur sum eitt eftirlønarár, og tí verða málini viðgjørd hvørt sær. Tú ert vælkomin at venda tær til felagið fyri at fáa eina meting av tínum máli.
Poul Nolsøe. Løgfrøðingur
8. juni 2011
Eg eri tænastumaður og havi verið lærari í 25 ár. Eg havi nú fingið eitt annað starv í privatu vinnuni, og tað dámar mær sera væl. Inntøkan er eisini væl hægri. Eg havi havt farloyvi úr tænastumannastarvinum seinastu tvey árini, men nú sigur skúlastjórin, at ongir møguleikar eru at fáa farloyvi eitt ár afturat. Eg havi hug at siga tænastumannastarvið frá mær, men nú havi eg frætt, at eg missi eftirlønarrætt, um eg fari úr starvi. Er hetta so? Eg eri 54 ára gamal.
Svar:
Jú, tað er rætt. Tú missir møguleikan at fáa tænastumannaeftirløn í aldrinum frá 60 ár til 67 ár. Um tú fert úr starvi, áðrenn tú fyllir 60 ár, kemur tú undir reglurnar um útsetta eftirløn. Sambært galdandi tænastumannaeftirlønarlóg fæst útsett eftirløn ikki fyrr enn frá 67 ára aldri. Tænastumenn í starvi kunnu annars velja at fara frá við eftirløn frá 60 ára aldri við lønarniðurskurði vegna aldur. Sambært undantaksreglu í lógini kann útsett eftirløn tó verða útgoldin, um tú fært rætt til fyritíðarpensjón frá Almannastovuni.
Tú eigur at hugsa teg væl um, áðrenn tú sigur teg úr tænastumannastarvinum. Tú missir møguleikan at fara frá við eftirløn í aldrinum frá 60 ár til 67 ár, og sjálvt um tú kanska ikki ætlar tær frá í hesum aldri nú, so kunnu viðurskiftini broytast. Bara tað at hava møguleika at fara úr starvi við eftirløn gevur fólki eina trygdarkenslu, sum hevur týdning í tí dagliga lívinum hjá tí einstaka í hesum aldursbólki, tá aldurin hevur við sær, at tryggleiki verður settur í hásæti. Mín meting er, at tú eigur at tosa við skúlastjóran aftur og greiða honum frá støðuni og síðan søkja um farloyvi eitt ár afturat. Tú hevur møguleika at kæra eina avgerð, sum ikki gongur tær á møti.
Poul Nolsøe, løgfrøðingur
18. mai 2011
Hvussu stór er læraraeftirlønin, sum makin hjá mær fær, um eg doyggi áðrenn hon?
Svar:
Hjúnafelagaeftirlønin er 74% av eftirlønini hjá tær. Eftirsitandi hjúnafelagar undir 67 ár fáa eisini eina sonevnda U-67 viðbót, sum er 1/37 av grundupphæddini í fólkapensjónini fyri hvørt eftirlønarár, sum tænastumaðurin hevur. Tað er ikki møguligt at rokna eftirlønina hjá tínum maka við verandi upplýsingum. Fyri at rokna eftirlønina út er neyðugt at hava lønarflokking, aldur á tænastumanni og maka, eftirlønarár og deyðadag. Tú kanst altíð venda tær til felagið við hesum upplýsingum og fáa eftirlønina roknaða út.
Poul Nolsøe, løgfrøðingur
13. apríl 2011
Eg eri 59 ár og arbeiði sum lærari. Eg eri sáttmálasett, men havi verið tænastumaður fyri nógvum árum síðan. Eg havi eisini arbeitt nøkur ár í Danmark, stutt eftir at eg var komin út av Læraraskúlanum. Eg ætli at gevast við arbeiðinum nú eg fylli 60 ár, tí heilsan bilar, og eg orki ikki so væl at fáast við børn longur. Hvaðani kann eg fáa upplýsingar um míni pensjónsviðurskifti?
Svar:
Tín pensjón er sett saman av trimum ymiskum pensjónum frá trimum ymiskum myndugleikum/feløgum.
Í fyrsta lagi hevur tú rætt til føroyska tænastumannapensjón eftir donskum reglum fyri tey fyrstu starvsárini. Tú kanst sambært donsku reglunum fáa hesa pensjónina frá 60 ára aldri, men tá er niðurskurðurin rættiliga stórur, tí tú fert frá sum 60 ára gomul. Tú fært upplýsingar um hesa pensjónina frá Lønarstovuni í Føroya Gjaldstovu.
Í øðrum lagi hevur tú helst rætt til danska pensjón, men tað sæst ikki av upplýsingunum, hvussu tín setan hevur verið hetta tíðarskeiðið. Tú eigur at venda tær til gomlu heimstaðarkommununa ella til fakfelagið í Danmark.
Í triðja lagi skalt tú venda tær tryggingarfelagið LÍV og/ ella Betri Pensjón fyri at fáa upplýsingar um seinasta tíðarskeiðið fram til d.d..
Lærarafelagið hjálpir tær í møguligum ivaspurningum.
Poul Nolsøe. løgfrøðingur
17. oktober 2012
Eg gavst í 2001 eftir 25 ár sum lærari. Eg var tænastumaður, men fór í annað starv uttanfyri fólkaskúlan. Eg fylli 62 ár í summar og kundi hugsað mær at farið frá við eftirløn. Kann eg fáa mína tænastumannapensjón útgoldna?
Svar:
Tá tænastumaður fer úr starvi áðrenn 60 ára aldur, missir hann rættin til at fáa útgoldið eftirløn í tíðarskeiðinum frá 60 til 67 ára aldur. Hann kemur undir reglurnar um útsetta eftirløn sambært kapittul 7 í Tænastumannaeftirlønarlógini, sum ásetur 67 ára aldursmark. Tú kanst fáa tænastumannaeftirløn, tá tú verður 67 ár. Er talan um óarbeiðsføri, er møguleiki fyri at fáa útgoldið tænastumannaeftirløn áðrenn 67 ára aldur. Vend tær til Lærarafelagið, um talan er um óarbeiðsføri. Tænastumannasett eiga at hugsa seg væl um, áðrenn tey siga seg úr einum tænastumannastarvi, tí møguleikarnir fyri at fáa eftirløn frá 60 ára aldri fara samstundis fyri skeyti. Skoytast skal uppí, at tænastumenn, sum fóru úr starvi áðrenn 1. juli 1997, verða viðgjørdir eftir donskum reglum, og har eru víðkaðir møguleikar fyri at fáa eftirløn frá 60 ára aldri.
Vinarliga
Poul Nolsøe, løgfrøðingur
30. mars 2011
Eg fái hjúnafelagaeftirløn eftir fyrrverandi mann mín, sum var tænastumaður. Fari at giftast øðrum manni. Hann sigur, at eg missi hjúnafelagatænastumannaeftirlønina, um eg gifti meg uppaftur. Er tað rætt?
Svar:
Nei, tað er ikki rætt. Tað er ikki ásett í tænastumannaeftirlønarlógini, at tú missir hjúnafelagaeftirlønina, um tú giftir teg av nýggjum. Nú sæst ikki av spurninginum, um komandi maður tín eisini er tænastumaður. Um hann hevur rætt til tænastumannaeftirløn og hann doyr áðrenn tú, hevur tú einans rætt til ta einu hjúnafelagaeftirlønina, og tað er sjálvsagt tann hægra eftirlønin.
Vinarliga
Poul Nolsøe, løgfrøðingur
16. mars 2011
Eg eri 65 ára gomul og ætli mær frá við eftirløn komandi ár. Eg havi ongantíð kannað míni eftirlønarviðurskifti, men veit, at mín eftirløn er sett saman av fleiri eftirlønum. Eg var liðug á Læraraskúlanum í 1972 og arbeiddi fyrstu tvey árini sum vikarur í fólkaskúlanum í Føroyum, men fór síðan til Danmarkar í 1975 og arbeiddi í einum donskum fólkaskúla í Jyllandi í 7 ár. Eg var tá sett sum danskur tænastumaður. Eg kom aftur til Føroyar í 1982, men fór ikki til arbeiðis aftur fyrr enn í august 1983 sum árvikarur. Eg var í starvi í 5 ár sum árvikarur, var so 2 ár heima og var aftur í skúlan frá 1990 til 1998 sum árvikarur. Í 1998 var eg sett í fast starv sum sáttmálasett og havi nú arbeitt í næstan 14 ár sum sáttmálasett. Eg ætli mær úr starvi komandi skúlaár. Eg eri fødd 8. august 1947. Hvussu eru míni eftirlønarviðurskifti, hvat kann eg fáa í eftirløn?
Svar:
Fyri at fáa yvirlit yvir eftirlønina er best at býta eftirlønartíðina upp í tey tíðarskeið, sum tú vísir á í spurninginum. Tað er ikki møguligt at rokna út, hvussu nógv tú fært í eftirløn, tí tað er neyðugt við fleiri upplýsingum.
1972-74 Hesi árini geva onga eftirløn, tí ongin eftirlønarskipan var fyri vikarar í hesum tíðarskeiðinum.
1975-82 Sum tænastumannasettur lærari hevur tú rætt til danska tænastumannaeftirløn fyri hesi árini. Danska eftirlønin kann fella til gjaldingar frá 60 ára aldri. Tú kanst venda tær til gomlu heimstaðarkommununa í Danmark fyri at fáa nærri upplýsingar um hetta tíðarskeiðið.
1983-88 og frá 1990-98 hevur tú rætt til tænastumannalíknandi eftirløn sambært avtalu millum Lærarafelagið og Fíggjarmálaráðið. Her eigur tú at venda tær til Lønarstovuna hjá Føroya Gjaldstovu møguliga umvegis Føroya Lærarafelag. Henda pensjónin kann útgjaldast frá 67 ára aldri.
1998 til d.d. hevur tú inngoldið eftirlønargjald til LÍV og Betri Pensjón. Her eigur tú at venda tær til tryggingarfeløgini.
Viðmerkjast skal, at tín eftirløn fer at koma frá trimum ymiskum støðum, og at føroyski parturin ikki fellur til gjaldingar fyrr enn tú ert 67 ár. Hetta kann gerast ein trupulleiki, og tí er best, at tú vendir tær til Lærarafelagið fyri at vit saman við tær kunnu kanna, hvørjir møguleikar eru.
Poul Nolsøe, løgfrøðingur
24. oktober
Fær eftirløntur lærari frítíðarpening(1,5%) av eftirlønini? Eg haldi, at eg havi bert havi fingið av tímalæraralønini.
Svar:
Sambært Løgtingslóg nr. 30 frá 7. apríl 1986 við seinni broytingum fáa løntakarar í almennum ella privatum starvi frítíðarløn. Eftirlønt eru ikki í starvi og fáa tí ikki 1, 5 % í frítíðarískoyti av eftirlønini. Tey hava rætt til frítíðarískoyti av vanligari lønarinntøku.
Poul Nolsøe, løgfrøðingur
10. mai 2012


text:
Beinisvørð
Beinisvørð er 469 metrar høgt forberg í Suðuroynni, millum bygdirnar Sumba og Lopra. Beinisvørð er sermerkt og sæst nógvastaðnis frá. Beinisvørð er tað næsthægsta forbergið í Føroyum, bara Enniberg er hægri. Nógvir flytifuglar byggja reiður hvørt ár í Beinisvørði. Sumbingar plagdu fyrr í tíðini at síga niður í bergi eftir fugli og eggum. Enn fara sumbingar í stakkin við Beinisvørð eftir lunda.
Innihaldsyvirlit
Yrkingar nevna Beinisvørð[rætta | rætta wikitekst]
Kenda skaldi Poul F. Joensen (1898-1970), úr Sumba yrkti ofta um Beinisvørð. Janus Djurhuus (1881-1948), sum ikki er minni kendur enn Pól F. yrkti eisini um Beinisvørð.
Beinisvørð rapaði[rætta | rætta wikitekst]
Í 1975 rapaði ein partur av Beinisvørði, og nógvar lomvigarøkur vóru oyðilagdar og fleiri staðarnøvn eru nú horvin [1].
Hesturin við Beinisvørð[rætta | rætta wikitekst]
Gamli vegurin millum Lopra og Sumba førir niðan á Hestin, hagani er stutt til Beinisvørð. Vegurin er tætt við eggina, eitt nú kunnu bilar ella bussar støðga við stóru antennuna uppi á Hestinum og síðan kunnu fólk ganga umleið 50 metrar út til eggina og eygleiða fuglabergið Beinisvørð. Støðgast kann eisini eitt sindur longri niðri mitt í einum breiðum svingi, har eru bert umleið 20-30 metrar til eggina. Har liggur ein træbrúgv, sum varð løgd har einaferð kongalig vitjan var í Suðuroynni. Eitt skelti er sett upp har, sum ávarar fólk, so tey ikki ganga seg útav eggini.
Sumbiartunnilin er undir Beinisvørði[rætta | rætta wikitekst]
Sumbiartunnilin var í ger í fleiri ár, hann varð tikin í brúk í 1997. Tunnilin fer ígjøgnum bergið Beinisvørð og er 3.240 metrar langur [2].
Keldur[rætta | rætta wikitekst]
- Landsverk.fo
- Visitsuduroy.fo
- Faroestamps.fo - Um Beinisvørð
Útvortis ávísingar[rætta | rætta wikitekst]
- Sumba.fo - Heimasíðan hjá Sumbiar kommunu- Myndasavn, myndir av Beinisvørð
- Myndir á Flickr.com av Beinisvørð
Akrar | Lopra | Sumba | Víkarbyrgi


text:
Leygardagsskúlin, sept. 2018: Marionettdukkuleikir.
Súkkluverkstaður
RFF handar hjálmar
Brynhild Høgnadóttir handar 1. fl. hjálmar og greiðir frá týdninginum at nýta hjálm – og endurskin.
Leygardagsskúli 3/3-18 “Prent”
Kongaspæl uppi á Brekkum
Spæliliðini skipaðu spølini og “PAF” setti á borðið 🙂
Seturskúlin 2016: Sørvágur
Yngri bólkur skipaði “Sjórænaradag” – og bjóðaði elra bólki av 🙂
SSS-Rennidagurin 2015 – saman við skúlanum í Kaldbak og skúlanum á Velbastað.
Vit tøvdu við Súsan í Jákupsstovu:
Ymsar myndir í dag, tá vit vitjaðu Fornminnissavnið og Jarðfeingið:
Neytakonusteinar, Dulsteinur og Sporsteinur:
Meðan vit arbeiða við evninum “Grót” – innskúlingarvikurnar 2015/2016


text:
TJALDUR 2018 - Mest umfatandi tilbúgvingarvenjingin í Føroyum
Meira enn 400 luttakarar frá 19 ymiskum myndugleikum og felagsskapum vóru seinnapartin í gjár við í eini hini mest umfatandi tilbúgvingarvenjingini nakrantíð í Føroyum, sum varð hildin á Vága Floghavn, tá alarmurin fór í gongd kl. 16:43.
Endamál
Endamálið við venjingini varð at royna tilbúgvingina hjá Vága Floghavn og hjá øllum øðrum pørtum sum eru knýttir at tilbúgvingini fyri flogvøllin, fyri á tann hátt at staðfesta hvussu allar uppgávur í eini stórari vanlukku verða loystir.
Fyrireikingar
Ein stýrisbólkur og ein arbeiðsbólkur við limum frá Vága Floghavn, Politinum og Ambulansutænastuni hava í uml. 1 ár fyrireikað venjingina. Hóast dagurin fyri venjingina varð ásettur fyri einum ári síðani, so hava bert fá fólk havt kunnleika til innihaldið í venjingini, og er hetta fyri at gera hana so veruleikakenda sum til ber, fyri allar luttakandi partarnar. Nógv varð gjørt burturúr sminking av statistum, haðani flogvøllurin hevur fingið hjálp úr Føroyum, Íslandi og Noregi. Eisini vóru sjónleikarar og útlendingar sum høvdu fingið serligar leiklutir millum statistarnar.
Innihaldið í venjingini
Í stuttum var innihaldi í sjálvari venjingini, eitt flogfar við 137 fólkum umborð, sum koyrdi útav eystara enda á flogbreytini, oman móti Vatninum. Venjingin fevndi bæði um skaðastaðsleiðslu, kreppuleiðslu hjá Vága Floghavn, politinum, Atlantic Airways og Naviair í Torninum á flogvøllinum, eldsløkking, bráfeingis skaðaviðgerð á skaðastaðnum, ambulancuflutningur, leiting eftir fólki í haganum og á Vatninum við fólki, bátum og tyrlum, fyribyrging av dálking á Vatninum, sum er drekkivatnsøkið hjá kommununum í Vágum, skrásetingararbeiði og fleiri aðrar størri og smærri avbjóðingar. Eisini var vant í at stongja flogvøllin fyri flogferðslu, at umdirigerða flogferðslu og at enda at latað flogvøllin uppaftur fyri flogførum sum komu úr Danmark og Íslandi við útgerð og hjálparfólkum, og at flyta illa skadd fólk av landinum á sjúkrahús uttanlanda.
Tilsamans vóru luttakarar frá 19 ymiskum myndugleikum og felagsskapum við í venjingini. Samanlagt vóru yvir 400 fólk við í venjingini, harav uml. 140 statistar, uml. 200 sløkkiliðs- og bjargingarfólk og so eini 60-80 onnur starvsfólk.
Luttakandi partarnir í venjingini vóru
• Vága Floghavn
• Naviair í Torninum og í Danmark
• Atlantic Airways og Tyrludeildin
• Politii
• MRCC
• Ambulansutænastan
• Sørvágs Sløkkilið
• Sløkkiliðið í Vága Kommunu
• Vestmanna Sløkkilið
• Kvívíkar Sløkkilið
• Vága Bjargingarfelag
• Arktisk Kommandi við Hvidbjørnen
• Heilsuhjálparfólk (”first respondarar”) frá Ansni
• Heilsuhjálparfólk (”first respondarar”) frá Sundalags- og Eiðis Sløkkiliðið
• Zarepta
• TAKS
• Visit Vágar
• Gist & Vist
• Duty Free á Flogvøllinum
Serlig avbjóðing undir venjingini
Venjingin fekk eisini eitt ikki tilætla veruligt innihald, tá ein sløkkiliðsbilur smokkaði, og tí ikki kundi luttakað í sjálvari venjingini. Venjingarleiðslan avgjørdi ikki at støðga venjingini eina løtu av hesi orsøk, men at takað hesa støðuna við sum ein eyka avbjóðing í venjingini. Hóast hetta gjørdist ein óvæntað avbjóðing fyri venjingini, so var hetta tó bert ein lítil partur í samlaðu myndini av venjingini. Tá venjingin varð avblást kl. 19.25, var bilurin fingin leysur aftur, og vanliga tilbúgvingin á flogvøllinum var fult virkin aftur tá vanliga flogferðslan var uppafturtikin eftir venjingina. Júst tað at venja í at handfara óvæntaðar støður sum hesa, gjørdi venjingina enn meira veruleikakenda.
Føroyskir og útlendskir eygleiðarar
Fleiri føroyskir, íslendskir og danskir eygleiðarar fylgdu venjingini í gjár, og ein nágreinilig eftirmetingarfrágreiðing verður liðug í desember. Men longu eftir venjingina í gjárkvøldið hava ymsu partarnir havt eina skjóta og stutta samanumtøku har staðfestast kann, at fleiri uppgávur vóru loystar júst sum ætla og vænta, meðan tað eisini eru nakrar uppgávur, har tað er neyðugt at hyggja nærri eftir hvussu tey viðurskiftini kunnu betrast.
Takksom á Vága Floghavn
Á Vága Floghavn eru vit sera takksom fyri tí stóru hjálpina vit hava fingið frá øllum luttakarunum, og ikki minst frá statistunum, sum dugdu at gera venjingina sera veruleikakenda og avbjóðandi fyri tilbúgvingarfólkini á skaðastaðnum.
Gudny Langgaard
stjóri


text:
ôTa er ikki ß hv°rjum degi, at eitt handilsfelag Ý F°royum Havn heldur sÝn 110 ßra dag. Bygma Balslev er ß hesum degi ein av teimum stˇru handilsfyrit°kunum Ý F°royum. Virksemi Ý fyrit°kuni hevur veri ymiskt, men seinnu ßrini hevur Balslev lagt mesta dentin ß timburhandil og byggimarkna burturav.
Bygma Balslev h˙sast n˙ ß 25.000 fermetrum her uppi Ý HoyvÝk. Av teimum eru 6.300 undir taki. Her hevur ligi vŠl fyri at menna fyrit°kuna sÝani 1979, tß sloppi var burtur ˙r teimum hugnaligu, men trongu umst°unum niri ß keiini.
Felagi var stovna sum Balslev & Goos Ý Keypmannahavn Ý 1906. Ta vˇru danirnir S°ren Goos og Johan Balslev, sum tˇku fyrstu stigini. Teir h°vdu eina hugmynd um at reka vinnu og handil Ý ═slandi, F°royum, Gr°nlandi og Noregi.
S°ren Goos setti seg eftir eina kanningarfer Ý ˙tnori niur Ý Keypmannahavn sum Ýslandskeypmaur. ═ 1908 saltai hann sild ß Siglufiri, og Ý 1912 var eisini Johan Balslev har yviri. N˙ bygdu Balslev & Goos eina verksmiju at brŠa lřsi ˙r sildini ß Siglufiri, og seinni keyptu teir eina verksmiju aftrat.
┴rini eftir fyrra krÝggj vˇru vßnalig, og sumt av virkseminum datt niurfyri, men Ý 1930 fˇr S°rin Goos at gera lakress og lakresskonfekt ß eini verksmiju Ý Keypmannahavn.
Til F°roya Ý 1927
F°royar komu upp Ý leikin Ý 1927, tß stjˇrin Anker J°rgensen var sendur higar at lata upp eina deild. Byrja var Ý einum lÝtlum h°li ß Hotel Thorshavn vi ┴arstovu og sÝani var fari oman Ý Vßgsbotn. Fyrsta stˇra taki var tiki miskeiis Ý 30unum, tß stˇrur bygningur til goymslu og skrivstovu var bygdur ß havnar°kinum eystanfyri.
Tikist var vi import og export, heils°lu og reiaravirksemi eins og kol- og timburhandil. Longu Ý 1928 sendi Balslev dampara til Gr°nlands vi ˙tger til fiskiflotan og at taka mˇti fiski frß sluppum og skonnartum at f°ra ß markna. A.P. M°ller lat byggja tvŠr fransaskonnartir, sum partafelagi MŠrsk Ý F°royum ßtti.
Balslev & Goos reiddi tŠr ˙t. Skipini vˇru ôMaritÚö og ôLoytnanturinö, sum f°rdu mangan gˇan fongin heim av fjarleium. Balslev hevi trř smß skip aftrat og avroknai mangar fiskimenn eins og ˙tisiglarar hjß MŠrsk.
═ 1950unum og 60unum var Balslev uppi Ý gr°nlands˙trˇrinum. Felagi hevi alt ß goymslu, sum ˙trˇrarmenninir mßttu hava vi sŠr yvir ß berar klettar Ý Gr°nlandi - frß timbri og cementi til kol, mat og arbeisklŠir. Saman vi ˙trˇrarmonnum hevi Balslev partafelagi Royndina, sum stÝlai fyri ˙trˇrinum Ý Borgshavn og Kangarssuk Ý n°kur ßr.
Alt tilfari var keypt gj°gnum Balslev, tß F°royingahavnin var ˙tbygd i fimtißrunum. Farmaskipi ôKnausenö var lasta vi 2000 tonsum av tilfari at sigla til Gr°nlands. Tß var elsti Madsen ß Balslev heitur um skallan, men vi eini avtalu um, at ein triingur var goldin, ßrenn skipi fˇr ˙r Keypmannahavn, ein triingur, tß ta fˇr ˙r Skagerrakkinum, og ein triingur, tß ta kom til Gr°nlands, kundi skipi loysa Ý Keypmannahavn.
Av keiini til HoyvÝkar
Partafelagi Balslev & Co, sum er ta navni, i felagi hevur havt mestu tÝina, var stovna Ý 1934 at tryggja, at virksemi Ý Havn ikki kom Ý trol vi virksemi hjß mˇurfelagnum Ý Keypmannahavn. ═ 1984 var alt virksemi flutt til Havnar og riki Ý felagnum Balslevs Timburhandil og Byggib˙.
TÝin ß Eystaru bryggju var spennandi. Har var ˙r at gera. Har komu °ll skipini ˙r ˙theiminum og ˙r F°royum. Har skuldi nˇgv lossast og knossast og nˇgv fˇlk var Ý arbeii. Bestu tÝindamenn tß ß d°gum vˇru tey, sum arbeiddu ß keiini og fˇlki, sum Balslev hevi ß keikantinum, var ikki aftast Ý tÝindaflutninginum.
Nˇgvir originalar vˇru millum arbeisfˇlki, og hv°r hevi sÝtt. Arbeitt var vi sveittabroti, men d˙gliga var eisini skemta, ikki minst Ý kaffivogninum og kaffistovuni. Eina langa tÝ, bŠi niri ß keiini og heruppi, ßtti Balslev formannin og nŠstformannin Ý Havnar Arbeismannafelag. Karl hjß Talis og Diaba vˇru ikki altÝ lÝka mj˙kir at str˙ka, men sum so mangir arir h°vdu teir sÝni lÝvsst°rv her.
TÝin ß keiini fekk ein enda, tß Tˇrshavnar kommuna trakai nřggjar leiir. Nˇgv virksemi ß havnar°kinum og Ý břnum annars var Ý sjeytißrunum flutt nian ß Hßls og longur nian.
Balslev fall Ý lut at keypa stykki Ý HoyvÝk. Her hevur felagi h˙sast sÝani 1979. Her hava veri gˇir arbeism°guleikar, og virksemi hjß timburhandlinum er vÝka javnt og samt vi byggib˙, handverkarab˙ og fleiri.
Eigaraskifti hava veri. Trř Šttarli Madsen ßttu Balslev til 2008, tß tann yngri Adam Madsen valdi at selja til stˇru donsku fyrit°kuna Bygma, i hevur einar 60 handlar Ý Danmark, Sv°rÝki og ═slandi. Hetta sŠst aftur Ý navninum Bygma Balslev.
Stjˇrin Bent ß Lava sigur Ý ritinum, sum kom Ý h˙sini, at fleiri Šttarli av handverkarum og privatkundum hava veri viskiftafˇlk hjß Bygma Balslev hv°rt eftir anna. ôTa samband, sum okkara dugnaligu starvsfˇlk hava fingi vi viskiftafˇlkini, er lykilin til, at vit hava kunna betra um ˙rvali og ta tŠnastu, sum vit leggja so nˇgva orku Ý at mennaö, sigur stjˇrin ß hesum stˇra degi.
Ta eru hugagˇ leisla og starvsfˇlk, sum bjˇa til 110 ßra f°ingardagshald her Ý dag. Sum varaborgarstjˇri fari eg at ynskja Bygma Balslev til lukku vi degnum og gˇan byr Ý framtÝini.
At enda fara vit Ý felag at rˇpa eitt leingi livi fyri Bygma Balslev!"
═ HoyvÝk 3. september 2016
Jˇgvan Arge varaborgarstjˇri
---
.


text:
Matte Lip Liquid
Okkara Matte Lip Liquid. Ein kremutt og matt flótandi varrastift, sum gevur nógvan lit, kennist bleyt og mjúk á vørrunum. Hon er nemm at smyrja út, tornar ikki og situr leingi á varrunum.
Hon er gjørd til at glíða lætt eftir varrunum, eins og ein lip gloss, og kennist tunn og løtt at hava á. Eins og øll okkara make-up, so er hendan vøra cruelty-free tvs. ikki roynd við djórum
- Long-lasting Matte Lip Liquid with a velvety finish
- Available in 17 intensely rich shades
- 100% vegetarian
- No gluten
- No carmine
90.00DKK


text:
Orðabók til fólkaskúlan.
Saman við forlagnum Gyldendal hevur Bókadeildin latið gjørt orðabók, sum er sera væl egnað til frálæru í enskum hjá 8 til 12 ára gomlum børnum.
Orðabókin er í trimum pørtum:
1. Ein enskur-føroyskur orðalisti.
2. Ein partur um hugtøk og nøvn á ávísum evnum og lutum. Nevnast kann t.d. orð í samband við sjógv, ítrótt, føðingardag, kroppin, køkin, skúla, tíð. Umframt dømi um sagnorð, fyrisetingar og annað mangt.
3. Ein føroyskur- enskur orðalisti.
Í orðabókini eru fleiri enn 2600 leitorð, og hon er prýdd við stuttligum tekningum.
Mín fyrsta reyða orðabók er ein góð og stuttlig hjálp hjá bæði stórum og smáum, tá ið farast skal undir at læra enskt á fyrsta sinni!
Aftur


text:
Aril Edvardsen
HÁTTELSKAÐU, trúgvið
ikki hvørjum anda, men
roynið andarnar hvørt teir eru av
Guði: tí mangir falskir prophetar
eru farnir út inn í heimin.
2 Herav kenna tit Anda Guðs:
Hvør andi sum játtar at Jesus
Christus er komin í kjøtinum er
av Guði:
3 Og hvør andi sum játtar
ikki at Jesus Christus er komin
í kjøtinum er ikki av Guði: og
hesin er hasin andi an´-ti-christ-s,
um hvønn tit hava hoyrt at hann
skuldi koma; og enntá nú longu
er hann í heiminum.
4 Tit eru av Guði, lítlu børn,
og hava yvirvunnið teir: av tí at
størri er hann sum er í tykkum,
enn hann sum er í heiminum.
( I. Jóh. 4:1—4 FKJ )
11 Tí hvør maður kennir lutir
mans, uttan (1)andi mans sum er í
honum? enntá soleiðis lutir Guðs
kennir eingin maður uttan (2)Andi
Guðs.
12 Nú, vit hava móttikið, ikki
(3)anda heimsins, men andan sum
er av Guði; at vit máttu kenna teir
lutir sum eru frítt givnir til okkara
av Guði.
( I. Cor. 2:11-12 FKJ )
Tað finnast altso tríggir ands-flokkar, (ikki tveir:)
(1) andi mans
(2) Andi Guðs
(3) andi heimsins (Djevulin & djevlar (illir andar))
ALT er ikki andi!.
Man noyðist at taka verk kjøtsins við í myndina, fyri at skilja hetta rætt:
19 Nú, verk kjøtsins eru eyðsýnd,
hvørji eru hesi; Hordómur,
siðloysi, óreinskapur, skendska,
20 Avgudadýrkan, heksakunstur,
hatur, sundurlyndi, kappstríð,
vreiði, klandur, tvídráttir, ranglærur,
21 Øvundanir, myrðir, fyllskapur,
ólátaskapir, og tílíkt:
um hvørt eg sigi tykkum frammanundan,
eins og eg havi eisini
sagt tykkum í farnari tíð, at teir
sum gera slíkar lutir, skulu ikki
arva kongadømi Guðs.
( Gal. 5:19—21 FKJ )
KJØTIÐ kann ikki rekast út.
Eiheldur kann andi mans rekast út.
… so doyr hann jú!
EINGIN FRELSTUR hevur nakran djevul í sær.
Takk og lov!
Heilagi Andin deilir ikki bústað við djevlum.
Hevur eitt menniskja djevlar, so er tað ikki frelst.
Eitt menniskja, sum sigur seg vera frelst, men sum livir eitt lív í synd, er jú ikki frelst, men fráfallið, og skuldi verðið blakað út úr meinigheitini. At so illir andar kunnu finnast har, ja, tað kann vera; men so er tað ikki frelst.
Einkult nokk.
FÍGGINDIN KANN IKKI KOMA INN UM JESU BLÓÐ
Deyðs-eingilin kundi IKKI fara inn har sum blóðið var slett á durastólparnar (hjartað).
( Sí Exodus 12:12—13 FKJ)
So, um illir andar eru í einum menniskja, so er JESU BLÓÐ IKKI SLETT Á TESS HJARTA.
So einfalt er tað!.
(Sitatini eru úr fyrstu útgávu av FKJ N.T.)